text: στον εξαγωγέα μόλις πραγματοποιηθεί ή εξασφαλιστεί η πραγματική εξαγωγή.Σε εξαιρετικές περιπτώσεις, το πιστοποιητικό κυκλοφορίας εμπορευμάτων A.TR. μπορεί επίσης να θεωρηθεί μετά την εξαγωγή των εμπορευμάτων τα οποία αφορά, εφόσον δεν είχε προβλεφθεί τη στιγμή εξαγωγής λόγω σφάλματος ή ακούσιας παράλειψης. Στην περίπτωση αυτή, το πιστοποιητικό φέρει ειδική μνεία των όρων υπογραφής του.2. Το πιστοποιητικό κυκλοφορίας εμπορευμάτων A.TR. θεωρείται μόνον εφόσον μπορεί να χρησιμοποιηθεί ως αποδεικτικό έγγραφο στο πλαίσιο της εφαρμογής της ελεύθερης κυκλοφορίας που προβλέπει η βασική απόφαση.Άρθρο 9 Το πιστοποιητικό κυκλοφορίας A.TR. υποβάλλεται, εντός τριών μηνών από την ημερομηνία θεώρησης του τελωνείου του κράτους εξαγωγής, στις τελωνειακές αρχές του κράτους εισαγωγής στο οποίο εισήλθαν τα εμπορεύματα.Άρθρο 10 1. Το πιστοποιητικό κυκλοφορίας A.TR. συντάσσεται σε κατάλληλο έντυπο, υπόδειγμα του οποίου επισυνάπτεται στην παρούσα απόφαση, σε μία από τις επίσημες γλώσσες της Κοινότητας ή στην τουρκική γλώσσα, και σύμφωνα με τις διατάξεις του εσωτερικού δικαίου του κράτους εξαγωγής. Όταν τα πιστοποιητικά συντάσσονται στην τουρκική, πρέπει επίσης να συντάσσονται και σε μία από τις επίσημες γλώσσες της Κοινότητας. Δακτυλογραφούνται ή συμπληρώνονται με το χέρι, με κεφαλαία γράμματα και μελάνι.2. Οι διαστάσεις του πιστοποιητικού είναι 210 Χ 297 χιλιοστά. Το χαρτί που χρησιμοποιείται είναι χρώματος λευκού, χωρίς μηχανικούς πολτούς, με κόλλα γραφής, και ζυγίζει τουλάχιστον 64 γραμμάρια ανά τετραγωνικό μέτρο. Φέρει έντυπη πράσινη κυματοειδή διάταξη γραμμών, η οποία καθιστά εμφανή κάθε παραποίηση με μηχανικά ή χημικά μέσα.Τα κράτη μέλη και η Τουρκία μπορούν να διατηρούν το δικαίωμα να τυπώνουν τα πιστοποιητικά οι ίδιοι ή να αναθέτουν την εκτύπωσή τους σε εγκεκριμένους εκτυπωτές. Στην περίπτωση αυτή, κάθε πιστοποιητικό αναφέρει τον αριθμό της έγκρισης αυτής. Κάθε πιστοποιητικό φέρει το όνομα και τη διεύθυνση του τυπογραφείου ή το σήμα αναγνώρισής του. Φέρει επίσης αύξοντα αριθμό βάσει του οποίου μπορεί να εντοπιστεί.3. Τα πιστοποιητικά κυκλοφορίας A.TR. συμπληρώνονται σύμφωνα με το επεξηγηματικό σημείωμα που περιέχεται στο παράρτημα ΙΙ και σύμφωνα με όλους τους συμπληρωματικούς κανόνες που ορίζονται στο πλαίσιο της τελωνειακής ένωσης.Άρθρο 11 Τα πιστοποιητικά κυκλοφορίας υποβάλλονται στις τελωνειακές αρχές του κράτους εισαγωγής σύμφωνα με τις διαδικασίες που ορίζει το εν λόγω κράτος. Οι αρχές αυτές μπορούν να απαιτήσουν μετάφραση ενός πιστοποιητικού. Μπορούν επίσης να απαιτήσουν να συνοδεύεται η διασάφηση εισαγωγής από δήλωση του εισαγωγέα σύμφωνα με την οποία τα εμπορεύματα πληρούν τις προϋποθέσεις που απαιτούνται για την ελεύθερη κυκλοφορία.Σε περίπτωση κλοπής, απώλειας ή καταστροφής πιστοποιητικού A.TR., ο εξαγωγέας μπορεί να ζητήσει, από την αρμόδια κρατική αρχή που το εξέδωσε, αντίγραφο που θα εκδοθεί βάσει των διαθέσιμων παραστατικών εξαγωγής. Το αντίγραφο A.TR. που εκδίδεται με τον τρόπο αυτό πρέπει να φέρει στη θέση 12, μία από τις ακόλουθες μνείες, παράλληλα με την ημερομηνία έκδοσης και τον αύξοντα αριθμό του πρωτότυπου πιστοποιητικού:- DUPLICADO- DUPLIKAT- DUPLIKAT- ΑΝΤΙΓΡΑΦΟ- DUPLICATE- DUPLICATA- DUPLICATO- DUPLICAAT- SEGUNDA VIA- KAKSOISKAPPALE- DUPLIKAT- IKINCI NάSHADIR.Άρθρο 12 Απλουστευμένη διαδικασία έκδοσης πιστοποιητικών 1. Κατά παρέκκλιση του άρθρου 8 της παρούσας απόφασης, οι τελωνειακές αρχές μπορούν να επιτρέπουν σε κάθε πρόσωπο, στο εξής αναφερόμενο ως «εγκεκριμένος εξαγωγέας», το οποίο πληροί τους όρους της παραγράφου 2 του παρόντος άρθρου, να εκδίδει πιστοποιητικά κυκλοφορίας A.TR. χωρίς να υποχρεούται να τα προσκομίζει προς θεώρηση


text: στις αρμόδιες τελωνειακές αρχές κατά τη στιγμή εξαγωγής.2. Η άδεια που αναφέρεται στην παράγραφο 1 χορηγείται μόνο σε πρόσωπα:α) που πραγματοποιούν συχνά αποστολές εμπορευμάτων 7β) των οποίων τα λογιστικά βιβλία επιτρέπουν στις τελωνειακές αρχές να ελέγχουν τις συναλλαγές που πραγματοποιούν 7γ) που δεν έχουν διαπράξει σοβαρές ή επανειλημμένες παραβάσεις της τελωνειακής ή φορολογικής νομοθεσίας 7δ) που παρέχουν στις τελωνειακές αρχές ικανοποιητικές εγγυήσεις αναγκαίες για την επαλήθευση του καθεστώτος των εμπορευμάτων.3. Οι τελωνειακές αρχές μπορούν να ανακαλούν την άδεια όταν ο εξαγωγέας δεν πληροί πλέον τους όρους που προβλέπει το παρόν άρθρο ή η άδεια.4. Στην άδεια που χορηγούν οι τελωνειακές αρχές, διευκρινίζονται ειδικότερα:α) το αρμόδιο τελωνείο για την εκ των προτέρων θεώρηση των πιστοποιητικών 7β) ο τρόπος με τον οποίο ο εγκεκριμένος εξαγωγέας πρέπει να αποδείξει ότι τα πιστοποιητικά αυτά έχουν χρησιμοποιηθεί.Οι αρμόδιες τελωνειακές αρχές καθορίζουν την προθεσμία και τον τρόπο με τον οποίο ο εγκεκριμένος εξαγωγέας πρέπει να ενημερώσει το αρμόδιο τελωνείο, έτσι ώστε αυτό να είναι σε θέση να διενεργεί τους αναγκαίους ελέγχους πριν από την αναχώρηση των εμπορευμάτων.5. Στην άδεια ορίζεται ότι ο χώρος που προορίζεται για τη θεώρηση από το τελωνείο πρέπει:α) να έχει σφραγιστεί εκ των προτέρων με τη σφραγίδα του τελωνείου που είναι αρμόδιο για την εκ των προτέρων θεώρηση και να έχει υπογραφεί από υπάλληλο του εν λόγω τελωνείου ήβ) να έχει σφραγιστεί από τον εγκεκριμένο εξαγωγέα με ειδική μεταλλική σφραγίδα εγκεκριμένη από τις τελωνειακές αρχές, σύμφωνη με το υπόδειγμα του παραρτήματος ΙΙΙ. Το αποτύπωμα αυτό μπορεί να έχει τυπωθεί εκ των προτέρων επί των πιστοποιητικών, εφόσον η εκτύπωση ανατεθεί σε εγκεκριμένο για το σκοπό αυτό τυπογραφείο.6. Το αργότερο μέχρι την εξαγωγή των εμπορευμάτων, ο εγκεκριμένος εξαγωγέας συμπληρώνει και υπογράφει το πιστοποιητικό και αναγράφει στη θέση 8 μία από τις ακόλουθες μνείες:«Procedimiento simplificado»»Forenklet fremgangsmεde«"Vereinfachtes Verfahren"«Απλουστευμένη διαδικασία»'Simplified procedure`«Procιdure simplifiιe»«Procedura semplificata»"Vereenvoudigde regeling"«Procedimento simplificado»"Yksinkertaistettu menettely""Fφrenklat fφrfarande""Basitlestirilmis prosedόr".7. Το πιστοποιητικό, συμπληρωμένο με τη μνεία της παραγράφου 6 και υπογεγραμμένο από τον εγκεκριμένο εξαγωγέα, επέχει θέση εγγράφου που πιστοποιεί ότι πληρούνται οι όροι του άρθρου 6 της παρούσας απόφασης.Άρθρο 13 Κατάτμηση πιστοποιητικών 1. Οι αρμόδιες αρχές των κρατών μελών της Κοινότητας ή της Τουρκίας μπορούν να επιτρέπουν την κατάτμηση μιας αποστολής εμπορευμάτων και του πιστοποιητικού A.TR.2. Το τελωνείο στο οποίο πραγματοποιείται η κατάτμηση εκδίδει απόσπασμα του πιστοποιητικού A.TR. για κάθε τμήμα της κατατμηθείσας αποστολής, χρησιμοποιώντας για το σκοπό αυτό έντυπο πιστοποιητικού A.TR.Στη θέση 12 του αποσπάσματος αναγράφεται ο αριθμός καταχώρησης, η ημερομηνία, το τελωνείο και η χώρα έκδοσης του αρχικού πιστοποιητικού, μέσω των ακόλουθων ενδείξεων:- Extracto del certificado A.TR.(nϊmero, fecha, oficina y paνs de expediciσn)- Udskrift af A.TR.-varecertifikat(nummer, dato, udstedelsessted og land)- Auszug aus der A.TR. Warenverkehrsbescheinigung(Nummer, Datum, ausstellende Stelle und Ausstellungsland)- Απόσπασμα του πιστοποιητικού A.TR.(αριθμός, ημερομηνία, γραφείο και χώρα εκδόσεως)- Extract of A.TR. certificate(Number, date, office and country of issue)- Extrait du certificat A.TR.(numιro, date, bureau et pays de dιlivrance)- Estratto del certificato A.TR.(numero, data, ufficio e paese di emissione)- Uittreksel uit A.TR. certificaat(nummer, datum, kantoor en land van afgifte)- Extracto do certificado A.TR.(nϊmero, data, estβncia, paνs de emissγo)- A.TR.-todistuksen ote(numero, pδivδmδδrδ, antanut toimisto ja maa)- Utdrag

type: contracts

jurisdiction: EU


text: ur certifikat A.TR.(nummer, datum, kontor och utfδrdandeland)- Mόfrez A.TR. dolasim belgesi(Numarasi, tarih, dόzenleyen gόmrόk idaresi ve όlkesi)3. Το τελωνείο στο οποίο πραγματοποιείται η κατάτμηση αναφέρει στο αρχικό πιστοποιητικό A.TR. ότι έχει πραγματοποιηθεί κατάτμηση, αναγράφοντας μία από τις ακόλουθες ενδείξεις στη θέση 12 του αρχικού πιστοποιητικού A.TR.:. . . (nϊmero) extractos expedidos - copias adjuntas. . . (antal) udstedte udskrifter - kopier vedfψjet. . . (Anzahl) Auszόge ausgestellt - Durchschriften liegen bei. . . (αριθμός) εκδοθέντα αποσπάσματα - συνημμένα αντίγραφα. . . (number) extracts issued - copies attached. . . (nombre) extraits dιlivrιs - copies ci-jointes. . . (numero) estratti rilasciati - copie allegate. . . (aantal) uittreksels afgegeven - kopieλn bijgevoegd. . . (quantidade) extractos emitidos - cσpias juntas. . . (lukumδδrδ) otteita annettu - jδljennφkset oheisina. . . (antal) utdrag som utfδrdats - kopior bifogas. . . (adet) mόfrez olarak dόzenlenmi-tir suretleri eklidir.4. Το τελωνείο στο οποίο πραγματοποιείται η κατάτμηση φυλάσσει το πρωτότυπο πιστοποιητικό A.TR. και αντίγραφο κάθε χορηγηθέντος αποσπάσματος.5. Η περίοδος ισχύος των κατατμημένων πιστοποιητικών είναι η ίδια με του αρχικού πιστοποιητικού κυκλοφορίας A.TR.Άρθρο 14 Διάρκεια ισχύος του πιστοποιητικού όταν τα εμπορεύματα φυλάσσονται σε ελεύθερη ζώνη, ελεύθερη αποθήκη ή σε αποθήκη τελωνειακής αποταμίευσης 1. Όταν εμπορεύματα που καλύπτονται από πιστοποιητικό κυκλοφορίας A.TR. παραμένουν σε ελεύθερη ζώνη, σε ελεύθερη αποθήκη ή σε αποθήκη τελωνειακής αποταμίευσης, η περίοδος ισχύος του πιστοποιητικού αναστέλλεται για τη διάρκεια της παραμονής τους.2. Για το σκοπό αυτό, οι τελωνειακές αρχές πρέπει να αναγράφουν, επί του πιστοποιητικού, την ημερομηνία εισόδου-εξόδου των εμπορευμάτων προς και από την ελεύθερη ζώνη, την ελεύθερη αποθήκη ή την αποθήκη τελωνειακής αποταμίευσης.3. Οι ίδιοι όροι ισχύουν για τα πιστοποιητικά κυκλοφορίας A.TR. που έχουν εκδοθεί και υποβληθεί στις τελωνειακές αρχές πριν από την ημερομηνία έναρξης ισχύος της παρούσας απόφασης.Άρθρο 15 Για την ορθή εφαρμογή των διατάξεων της παρούσας απόφασης, τα κράτη μέλη και η Τουρκία παρέχουν αμοιβαία συνδρομή, μέσω των αντίστοιχων τελωνειακών τους διοικήσεων και στο πλαίσιο της αμοιβαίας συνδρομής που προβλέπεται στο άρθρο 29 και στο παράρτημα 7 της βασικής απόφασης, για τον έλεγχο της γνησιότητας και της ακρίβειας των πιστοποιητικών.Άρθρο 16 Το υπόδειγμα του πιστοποιητικού κυκλοφορίας A.TR. αποτελεί αναπόσπαστο μέρος της παρούσας απόφασης.ΚΕΦΑΛΑΙΟ 3 Διατάξεις σχετικά με εμπορεύματα που μεταφέρουν ταξιδιώτεςΆρθρο 17 Υπό τον όρο ότι δεν προορίζονται για εμπορική χρήση, τα εμπορεύματα που μεταφέρουν ταξιδιώτες από ένα μέρος της τελωνειακής ένωσης σε ένα άλλο μέρος της τελωνειακής ένωσης επωφελούνται από την ελεύθερη κυκλοφορία χωρίς να είναι υποχρεωτική η έκδοση του πιστοποιητικού που προβλέπει το κεφάλαιο 2, εφόσον δηλώνονται ως εμπορεύματα που πληρούν τους όρους για ελεύθερη κυκλοφορία και δεν υπάρχει αμφιβολία ως προς την ακρίβεια της δήλωσης.ΚΕΦΑΛΑΙΟ 4 Ταχυδρομικές αποστολέςΆρθρο 18 Οι ταχυδρομικές αποστολές (περιλαμβανομένων και των ταχυδρομικών δεμάτων) μπορούν να επωφελούνται από την ελεύθερη κυκλοφορία χωρίς να αποτελούν το αντικείμενο του πιστοποιητικού που ορίζει το κεφάλαιο 2, υπό τον όρο ότι δεν υπάρχει ένδειξη επί του δέματος ή επί των συνοδευτικών εγγράφων σύμφωνα με την οποία τα συγκεκριμένα εμπορεύματα δεν πληρούν τους όρους που καθορίζει η βασική απόφαση. Η ένδειξη αυτή έχει τη μορφή κίτρινης ετικέτας, υπόδειγμα της οποίας


text: παρατίθεται στο παράρτημα IV, και τίθεται από τις τελωνειακές αρχές του κράτους εξαγωγής σε όλες τις περιπτώσεις του είδους αυτού.ΤΙΤΛΟΣ IV ΤΕΛΩΝΕΙΑΚΕΣ ΔΙΑΤΑΞΕΙΣ ΠΟΥ ΕΦΑΡΜΟΖΟΝΤΑΙ ΣΤΙΣ ΕΜΠΟΡΕΥΜΑΤΙΚΕΣ ΣΥΝΑΛΛΑΓΕΣ ΜΕ ΤΡΙΤΕΣ ΧΩΡΕΣ ΚΕΦΑΛΑΙΟ 1 Διατάξεις σχετικά με τη δασμολογητέα αξία των εμπορευμάτωνΆρθρο 19 Το κόστος μεταφοράς και ασφάλισης, καθώς και το κόστος της φόρτωσης και των εργασιών φύλαξης που σχετίζεται με τη μεταφορά εμπορευμάτων τρίτης χώρας μετά την είσοδο των εμπορευμάτων αυτών στην επικράτεια της τελωνειακής ένωσης, δεν λαμβάνεται υπόψη για τον καθορισμό της δασμολογητέας αξίας, υπό τον όρο ότι το κόστος αυτό εμφανίζεται ξεχωριστά από την όντως καταβλητέα τιμή των εν λόγω εμπορευμάτων.ΚΕΦΑΛΑΙΟ 2 Παθητική τελειοποίησηΆρθρο 20 Για τους σκοπούς του παρόντος κεφαλαίου, ως «τριγωνικές συναλλαγές» νοείται το σύστημα υπό το οποίο τα παράγωγα προϊόντα μετά την παθητική τελειοποίησή τους, τίθενται σε ελεύθερη κυκλοφορία, με μερική ή πλήρη απαλλαγή από εισαγωγικούς δασμούς, σε ένα μέρος της τελωνειακής ένωσης άλλο από αυτό από το οποίο είχαν εξαχθεί προσωρινά τα εμπορεύματα.Άρθρο 21 Η χρησιμοποίηση του συστήματος των τριγωνικών συναλλαγών για την παθητική τελειοποίηση επιτρέπεται, εφόσον το ζητήσει ο δικαιούχος, με εξαίρεση τις περιπτώσεις κατά τις οποίες χρησιμοποιείται το σύστημα τυποποιημένων συναλλαγών με προκαταβολική εισαγωγή.Άρθρο 22 1. Όταν γίνεται χρήση των τριγωνικών συναλλαγών χρησιμοποιείται το δελτίο INF 2, αποκαλούμενο «δελτίο INF 2».2. Το δελτίο INF 2, που είναι σύμφωνο με το υπόδειγμα και τις διατάξεις που περιλαμβάνονται στις κοινοτικές και τουρκικές τελωνειακές διατάξεις, περιλαμβάνει ένα πρωτότυπο και ένα αντίγραφο που πρέπει να προσκομίζονται μαζί στο τελωνείο στο οποίο κατατίθεται η διασάφηση υπαγωγής στο καθεστώς. Το δελτίο INF 2 καταρτίζεται ανάλογα με τις ποσότητες των εμπορευμάτων που υπάγονται στο καθεστώς. Όταν πρέπει να προβλεφθεί ότι οι επανεισαγωγές παράγωγων προϊόντων ή προϊόντων αντικατάστασης θα πραγματοποιηθούν με πολλές αποστολές σε διάφορα τελωνεία, το τελωνείο στο οποίο κατατίθεται η διασάφηση υπαγωγής στο καθεστώς, μετά από αίτηση του δικαιούχου της άδειας, εκδίδει τον απαιτούμενο αριθμό δελτίων INF 2 που αντιστοιχούν στις ποσότητες των εμπορευμάτων που υπάγονται στο καθεστώς.3. Σε περίπτωση κλοπής, απώλειας ή καταστροφής του δελτίου INF 2, ο δικαιούχος της άδειας για καθεστώς παθητικής τελειοποίησης μπορεί να ζητήσει ένα αντίγραφο από το τελωνείο που έχει θεωρήσει το δελτίο. Το τελωνείο αυτό κάνει δεκτή την αίτηση αυτή υπό τον όρο ότι αποδεικνύεται ότι τα εμπορεύματα προσωρινής εξαγωγής, για τα οποία ζητείται η έκδοση αντιγράφου, δεν έχουν επανεισαχθεί.Το αντίγραφο που εκδίδεται με τον τρόπο αυτό πρέπει να φέρει μία από τις ακόλουθες μνείες:- DUPLICADO- DUPLIKAT- DUPLIKAT- ΑΝΤΙΓΡΑΦΟ- DUPLICATE- DUPLICATA- DUPLICATO- DUPLICAAT- SEGUNDA VIA- KAKSOISKAPPALE- DUPLIKAT- IKINCI NάSHADIR.4. Η αίτηση για την έκδοση δελτίου INF 2 αποτελεί τη συναίνεση του δικαιούχου της άδειας σχετικά με το ότι παραχωρεί το ευεργέτημα της συνολικής ή της μερικής απαλλαγής από εισαγωγικούς δασμούς σε άλλο πρόσωπο.Άρθρο 23 1. Το τελωνείο στο οποίο κατατίθεται η διασάφηση υπαγωγής στο καθεστώς θεωρεί το πρωτότυπο και το αντίγραφο του δελτίου INF 2. Φυλάσσει το αντίγραφο και επιστρέφει το πρωτότυπο στο διασαφιστή.2. Όταν το τελωνείο στο οποίο κατατίθεται η διασάφηση υπαγωγής στο καθεστώς κρίνει ότι το τελωνείο στο οποίο θα υποβληθεί η διασάφηση για θέση σε ελεύθερη κυκλοφορία απαιτεί


text: ορισμένες πληροφορίες που δεν αναγράφονται στο δελτίο πληροφοριών, σημειώνει αυτά τα συμπληρωματικά στοιχεία στο δελτίο.3. Το πρωτότυπο του δελτίου INF 2 προσκομίζεται στο τελωνείο εξόδου των εμπορευμάτων από το τελωνειακό έδαφος. Το τελωνείο αυτό βεβαιώνει την έξοδο των εμπορευμάτων από το εν λόγω έδαφος, πάνω στο πρωτότυπο, και το επιστρέφει στο πρόσωπο που το προσκόμισε.Άρθρο 24 1. Όταν το τελωνείο στο οποίο κατατίθεται η διασάφηση υπαγωγής στο καθεστώς είναι αρμόδιο για τη θεώρηση του δελτίου πληροφοριών INF 2, αναγράφει στη θέση 16 τους τρόπους που χρησιμοποιήθηκαν για να εξασφαλισθεί ο προσδιορισμός της ταυτότητας των εμπορευμάτων προσωρινής εξαγωγής.2. Σε περίπτωση που πραγματοποιείται δειγματοληψία ή χρησιμοποιούνται εικονογραφήσεις ή τεχνικές περιγραφές, το τελωνείο που αναφέρεται στην παράγραφο 1 επιβεβαιώνει τη γνησιότητα αυτών των δειγμάτων, εικονογραφήσεων ή τεχνικών περιγραφών, θέτοντας την τελωνειακή σφραγίδα του είτε επί των ειδών αυτών, εφόσον το επιτρέπει η φύση τους, είτε επί της συσκευασίας, έτσι ώστε να μην είναι δυνατή καμία παραποίηση.Μια ετικέτα με τη σφραγίδα του τελωνείου στην οποία αναφέρονται τα στοιχεία αναφοράς της διασάφησης εξαγωγής επισυνάπτεται στα δείγματα, στις εικονογραφήσεις ή στις τεχνικές περιγραφές, έτσι ώστε να μην είναι δυνατή η αντικατάστασή τους.3. Τα δείγματα, εικονογραφήσεις ή τεχνικές περιγραφές, των οποίων έχει βεβαιωθεί η γνησιότητα και έχουν σφραγισθεί σύμφωνα με την παράγραφο 2, παραδίδονται στον εξαγωγέα ο οποίος υποχρεούται να τα προσκομίσει, με ανέπαφες τις σφραγίδες, κατά την επανεισαγωγή των παράγωγων προϊόντων ή των προϊόντων αντικατάστασης.4. Όταν απαιτείται ανάλυση της οποίας τα αποτελέσματα θα γνωστοποιηθούν μετά την θεώρηση του εντύπου INF 2 από το τελωνείο, το έγγραφο που περιέχει τα αποτελέσματα της εν λόγω ανάλυσης παραδίδεται στον εξαγωγέα σε σφραγισμένο φάκελο.Άρθρο 25 1. Ο εισαγωγέας των παράγωγων προϊόντων αντικατάστασης προσκομίζει το πρωτότυπο του δελτίου πληροφοριών INF 2 και, ενδεχομένως, τα μέσα εξακρίβωσης της ταυτότητας που αναφέρονται στο άρθρο 24 παράγραφοι 3 και 4 της παρούσας απόφασης στο τελωνείο λήξης του καθεστώτος, κατά την υποβολή της διασάφησης για θέση σε ελεύθερη κυκλοφορία.2. Όταν τα παράγωγα προϊόντα ή τα προϊόντα αντικατάστασης τίθενται σε ελεύθερη κυκλοφορία με μία ενιαία αποστολή ή με περισσότερες από μία αποστολές αλλά στο ίδιο τελωνείο, το τελωνείο αυτό σημειώνει επί του πρωτοτύπου του δελτίου INF 2 τις ποσότητες των εμπορευμάτων προσωρινής εξαγωγής που αντιστοιχούν στις ποσότητες των παράγωγων προϊόντων ή των προϊόντων αντικατάστασης που τέθηκαν σε ελεύθερη κυκλοφορία. Όταν το δελτίο INF 2 εξοφληθεί, επισυνάπτεται στην αντίστοιχη διασάφηση. Στην περίπτωση που δεν έχει εξοφληθεί πλήρως, επιστρέφεται στον διασαφιστή και συμπληρώνεται ανάλογα η θέση 12 του πιστοποιητικού A.TR.3. Όταν τα παράγωγα προϊόντα ή τα προϊόντα αντικατάστασης τίθενται σε ελεύθερη κυκλοφορία με περισσότερες από μία αποστολές σε διάφορα τελωνεία, χωρίς να έχει εφαρμοστεί το άρθρο 23 παράγραφος 2, το τελωνείο όπου κατατέθηκε η πρώτη διασάφηση για θέση σε ελεύθερη κυκλοφορία αντικαθιστά, μετά από αίτηση του διασαφιστή, το αρχικό δελτίο INF 2 με άλλα δελτία INF 2 που συντάσσονται ανάλογα με την ποσότητα των εμπορευμάτων που εξάγονται στο ή στα δελτία αντικατάστασης τον αριθμό και το τελωνείο έκδοσης του αρχικού δελτίου. Οι ποσότητες που περιλαμβάνονται στο δελτίο αντικατάστασης καταλογίζονται στις ποσότητες που αναφέρονται στο αρχικό δελτίο INF 2


text: το οποίο, αφού εξοφληθεί με τον τρόπο αυτό, επισυνάπτεται στην αρχική διασάφηση για θέση σε ελεύθερη κυκλοφορία. Κάθε δελτίο αντικατάστασης που έχει εξοφληθεί πλήρως επισυνάπτεται στη διασάφηση για θέση σε ελεύθερη κυκλοφορία στην οποία αναφέρεται.Άρθρο 26 Το τελωνείο στο οποίο κατατίθεται η διασάφηση για τη λήξη του καθεστώτος έχει το δικαίωμα να ζητά από το τελωνείο που θεώρησε το δελτίο INF 2 τον εκ των υστέρων έλεγχο της γνησιότητας του δελτίου και της ακρίβειας των ενδείξεων που περιέχει, καθώς και τυχόν συμπληρωματικών πληροφοριών που αναγράφονται σ' αυτό.Το τελευταίο αυτό τελωνείο ανταποκρίνεται στο αίτημα αυτό το συντομότερο δυνατό.ΚΕΦΑΛΑΙΟ 3 Επανεισαγόμενα εμπορεύματαΆρθρο 27 1. Εμπορεύματα ενός μέρους της τελωνειακής ένωσης, τα οποία, αφού εξήχθησαν από το τελωνειακό έδαφος της ένωσης, επανεισάγονται στο έδαφος άλλου μέρους της τελωνειακής ένωσης και τίθενται σε ελεύθερη κυκλοφορία εντός διαστήματος τριών ετών, απαλλάσσονται από τους εισαγωγικούς δασμούς, μετά από αίτηση του ενδιαφερομένου.Το διάστημα των τριών ετών μπορεί να παραταθεί ώστε να ληφθούν υπόψη ειδικές περιστάσεις.2. Όταν, πριν από την εξαγωγή τους από το τελωνειακό έδαφος ενός μέρους της τελωνειακής ένωσης, τα επανεισαγόμενα εμπορεύματα είχαν τεθεί σε ελεύθερη κυκλοφορία με μειωμένο ή μηδενικό εισαγωγικό δασμό λόγω της χρήσης τους για ειδικό σκοπό, η προβλεπόμενη στην παράγραφο 1 απαλλαγή χορηγείται μόνον εφόσον τα εμπορεύματα αυτά πρόκειται να επανεισαχθούν για τον ίδιο σκοπό.Όταν ο σκοπός για τον οποίο τα συγκεκριμένα εμπορεύματα πρόκειται να εισαχθούν δεν είναι πλέον ο ίδιος, το ποσό των εισαγωγικών δασμών που τους επιβάλλεται μειώνεται κατά το ποσό που έχει ενδεχομένως εισπραχθεί όταν τα εμπορεύματα αυτά τέθηκαν για πρώτη φορά σε ελεύθερη κυκλοφορία. Στην περίπτωση που το τελευταίο αυτό ποσό είναι ανώτερο του ποσού που προκύπτει από τη θέση των επανεισαγομένων εμπορευμάτων σε ελεύθερη κυκλοφορία, δεν χορηγείται καμία επιστροφή.3. Η απαλλαγή από τους εισαγωγικούς δασμούς που προβλέπονται στην παράγραφο 1 δεν χορηγείται στην περίπτωση εμπορευμάτων που εξάγονται από το τελωνειακό έδαφος ενός μέρους της τελωνειακής ένωσης, στο πλαίσιο του καθεστώτος τελειοποίησης προς επανεισαγωγή, εκτός κι αν τα εμπορεύματα αυτά παραμένουν στην κατάσταση στην οποία εξήχθησαν.Άρθρο 28 Η απαλλαγή από τους εισαγωγικούς δασμούς που προβλέπει το άρθρο 27 της παρούσας απόφασης χορηγείται μόνο εφόσον τα εμπορεύματα επανεισάγονται στην κατάσταση στην οποία εξήχθησαν.Άρθρο 29 Τα άρθρα 27 και 28 της παρούσας απόφασης εφαρμόζονται κατ' αναλογία στα παράγωγα προϊόντα που αρχικά εξήχθησαν ή επανεξήχθησαν λόγω υπαγωγής τους σε καθεστώς ενεργητικής τελειοποίησης.Το ποσό των νομίμως οφειλομένων εισαγωγικών δασμών προσδιορίζεται βάσει των κανόνων που ισχύουν στο πλαίσιο της ενεργητικής τελειοποίησης, και η ημερομηνία επανεξαγωγής των παράγωγων προϊόντων θεωρείται ως ημερομηνία θέσης στην ελεύθερη κυκλοφορία.Άρθρο 30 Τα επανεισαγόμενα εμπορεύματα απαλλάσσονται από εισαγωγικούς δασμούς ακόμη και όταν αποτελούν μόνο τμήμα των εμπορευμάτων τα οποία είχαν εξαχθεί προηγουμένως από το τελωνειακό έδαφος του άλλου μέρους της τελωνειακής ένωσης.Το ίδιο ισχύει και όταν τα εμπορεύματα αποτελούν τμήματα ή εξαρτήματα που ανήκουν σε μηχανές, όργανα, συσκευές ή άλλα προϊόντα που προηγουμένως είχαν εξαχθεί εκτός του τελωνειακού εδάφους του άλλου μέρους της τελωνειακής ένωσης.Άρθρο 31 1. Κατά παρέκκλιση του άρθρου 28 της παρούσας απόφασης, τα επανεισαγόμενα εμπορεύματα που εμπίπτουν σε μία από τις ακόλουθες περιπτώσεις απαλλάσσονται από εισαγωγικούς


text: δασμούς:α) εμπορεύματα τα οποία, αφού εξήχθησαν από το τελωνειακό έδαφος του άλλου μέρους της τελωνειακής ένωσης, δεν υπέστησαν επεξεργασίες άλλες από αυτές που είναι αναγκαίες για τη διατήρησή τους σε καλή κατάσταση ή εργασίες που μεταβάλλουν μόνο την εμφάνισή τους 7β) εμπορεύματα τα οποία, αφού εξήχθησαν από το τελωνειακό έδαφος του άλλου μέρους της τελωνειακής ένωσης, υπέστησαν επεξεργασία άλλη από την αναγκαία για τη διατήρησή τους σε καλή κατάσταση, ή εργασίες άλλες από εκείνες που μεταβάλλουν μόνο την εμφάνισή τους, αλλά τα οποία αποδείχθηκαν ελαττωματικά ή ακατάλληλα για την προβλεπόμενη χρήση, υπό τον όρο ότι πληρούν μία από τις ακόλουθες προϋποθέσεις:- οι εν λόγω επεξεργασίες ή εργασίες πραγματοποιήθηκαν στα εμπορεύματα αποκλειστικά με σκοπό την επιδιόρθωσή τους ή την επαναφορά τους σε καλή κατάσταση,- η ακαταλληλότητά τους για την προβλεπόμενη χρήση τους κατέστη προφανής μόνο μετά την έναρξη των εν λόγω επεξεργασιών ή εργασιών.2. Όταν επανεισαγόμενα εμπορεύματα έχουν υποστεί τις επεξεργασίες ή εργασίες που επιτρέπονται σύμφωνα με την παράγραφο 1 στοιχείο β) και εφόσον αυτές θα είχαν ως συνέπεια να υπόκεινται τα εμπορεύματα σε εισαγωγικούς δασμούς, ως να επρόκειτο για εμπορεύματα τα οποία είχαν τεθεί υπό καθεστώς παθητικής τελειοποίησης, εφαρμόζονται οι κανόνες δασμολόγησης που ισχύουν στο πλαίσιο του εν λόγω καθεστώτος.Ωστόσο, εάν οι επεξεργασίες που έχουν υποστεί τα εμπορεύματα συνίστανται σε επιδιόρθωση ή επαναφορά στην αρχική κατάσταση, οι οποίες κατέστησαν αναγκαίες λόγω απόβλεπτων περιστάσεων που δημιουργήθηκαν εκτός των τελωνειακών εδαφών και των δύο μερών της τελωνειακής ένωσης, εφόσον αποδεικνύεται με ικανοποιητικό για τις τελωνειακές αρχές τρόπο, χορηγείται απαλλαγή από τους εισαγωγικούς δασμούς με την προϋπόθεση ότι η αξία των επανεισαγόμενων εμπορευμάτων δεν είναι υψηλότερη, ως αποτέλεσμα αυτών των επεξεργασιών, από την αξία τους κατά τη στιγμή εξαγωγής από το τελωνειακό έδαφος του άλλου μέρους της τελωνειακής ένωσης.3. Για την εφαρμογή των διατάξεων του δεύτερου εδαφίου της παραγράφου 2:α) ως «επισκευή ή επαναφορά στην αρχική κατάσταση που είναι αναγκαία» νοείται κάθε παρέμβαση που έχει ως αποτέλεσμα την επανόρθωση των ελαττωμάτων λειτουργίας ή των υλικών φθορών τις οποίες έχει υποστεί εμπόρευμα κατά τη διάρκεια της παραμονής του εκτός του τελωνειακού εδάφους και των δύο μερών της τελωνειακής ένωσης, χωρίς την οποία το εμπόρευμα δεν μπορούσε πλέον να χρησιμοποιηθεί κανονικά για τους σκοπούς για τους οποίους προοριζόταν 7β) η αξία των επανεισαγόμενων εμπορευμάτων θεωρείται ότι δεν είναι υψηλότερη, λόγω της επεξεργασίας την οποία υπέστησαν, από την αξία τους κατά τη στιγμή εξαγωγής τους από το τελωνειακό έδαφος του άλλου μέρους της τελωνειακής ένωσης, όταν η επεξεργασία αυτή δεν υπερβαίνει τα όρια που θεωρούνται απολύτως αναγκαία για να μπορέσουν τα εμπορεύματα αυτά να εξακολουθήσουν να χρησιμοποιούνται με τον ίδιο τρόπο όπως και προηγουμένως.Όταν η επισκευή ή η επαναφορά των εμπορευμάτων στην αρχική τους κατάσταση απαιτεί την ενσωμάτωση ανταλλακτικών, η ενσωμάτωση αυτή περιορίζεται στα τεμάχια που είναι απόλυτα αναγκαία προκειμένου τα εμπορεύματα να μπορούν να χρησιμοποιηθούν με τον ίδιο τρόπο όπως και κατά τη στιγμή εξαγωγής τους.Άρθρο 32 Μετά από αίτηση του ενδιαφερομένου, οι τελωνειακές αρχές εκδίδουν, κατά την ολοκλήρωση των τελωνειακών διατυπώσεων εξαγωγής, έγγραφο που περιέχει τις αναγκαίες πληροφορίες για την αναγνώριση της ταυτότητας των


text: εμπορευμάτων σε περίπτωση επανεισαγωγής τους στο τελωνειακό έδαφος ενός μέρους της τελωνειακής ένωσης.Άρθρο 33 1. Γίνονται δεκτά ως επανεισαγόμενα εμπορεύματα:- αφενός, τα εμπορεύματα για τα οποία προσκομίζεται προς υποστήριξη της διασάφησης για θέση τους σε ελεύθερη κυκλοφορία:α) είτε αντίγραφο του παραστατικού εξαγωγής που παραδίδεται στον εξαγωγέα από τις τελωνειακές αρχές, ή αντίγραφο του εγγράφου αυτού επικυρωμένο από τις εν λόγω αρχές 7β) είτε το δελτίο πληροφοριών που προβλέπεται στο άρθρο 34 της παρούσας απόφασης.Όταν οι τελωνειακές αρχές του τελωνείου επανεισαγωγής είναι σε θέση να διαπιστώσουν, με τα αποδεικτικά στοιχεία που διαθέτουν ή που μπορούν να ζητήσουν από τον ενδιαφερόμενο, ότι τα εμπορεύματα που διασαφίστηκαν για ελεύθερη κυκλοφορία είχαν αρχικά εξαχθεί από το τελωνειακό έδαφος του άλλου μέρους της τελωνειακής ένωσης, και ταυτόχρονα πληρούσαν τους όρους αποδοχής τους ως επανεισαγόμενων εμπορευμάτων, δεν απαιτούνται τα έγγραφα που αναφέρονται στα στοιχεία α) και β),- αφετέρου, τα εμπορεύματα που καλύπτονται από δελτίο ΑΤΑ που έχει εκδοθεί στο άλλο μέρος της τελωνειακής ένωσης.Τα εμπορεύματα αυτά μπορούν να γίνονται δεκτά ως επανεισαγόμενα εμπορεύματα εντός των ορίων που καθορίζει το άρθρο 27 της παρούσας απόφασης, ακόμη κι αν έχει λήξει η ισχύς του δελτίου ΑΤΑ.Σε όλες τις περιπτώσεις, πρέπει να διεκπεραιώνονται οι ακόλουθες διατυπώσεις:- επαλήθευση των πληροφοριών που αναγράφονται στις θέσεις Α έως Ζ στο δελτίο επανεισαγωγής,- συμπλήρωση του στελέχους και της θέσης Η του δελτίου επανεισαγωγής,- φύλαξη του φύλλου επανεισαγωγής.2. Οι διατάξεις της παραγράφου 1 πρώτη περίπτωση δεν εφαρμόζονται στη διεθνή κυκλοφορία συσκευασιών, μέσων μεταφοράς ή ορισμένων εμπορευμάτων που γίνονται δεκτά υπό ειδικό τελωνειακό καθεστώς, όταν αυτόνομες ή συμβατικές διατάξεις προβλέπουν ότι δεν απαιτείται στις περιπτώσεις αυτές προσκόμιση τελωνειακών εγγράφων.Δεν εφαρμόζονται επίσης στις περιπτώσεις κατά τις οποίες εμπορεύματα μπορούν να διασαφιστούν για θέση σε ελεύθερη κυκλοφορία με προφορική δήλωση ή με κάθε άλλη πράξη.3. Εφόσον το κρίνουν αναγκαίο, οι τελωνειακές αρχές του τελωνείου επανεισαγωγής μπορούν να ζητούν από τον ενδιαφερόμενο να προσκομίσει συμπληρωματικά αποδεικτικά στοιχεία ειδικότερα για την εξακρίβωση της ταυτότητας των επανεισαγόμενων εμπορευμάτων.Άρθρο 34 Το δελτίο πληροφοριών INF 3 συντάσσεται σε πρωτότυπο και δύο αντίγραφα, σε έντυπα που συμφωνούν με τα υποδείγματα που περιέχουν οι κοινοτικές και οι τουρκικές τελωνειακές διατάξεις.Άρθρο 35 1. Το δελτίο INF 3 εκδίδεται μετά από αίτηση του εξαγωγέα από τις τελωνειακές αρχές του τελωνείου εξαγωγής κατά την ολοκλήρωση των διατυπώσεων εξαγωγής των συγκεκριμένων εμπορευμάτων, εφόσον ο εξαγωγέας δηλώσει ότι είναι πιθανόν τα εμπορεύματα αυτά να επανεισαχθούν μέσω τελωνείου του άλλου μέρους της τελωνειακής ένωσης.2. Το δελτίο INF 3 μπορεί επίσης να εκδίδεται μετά από αίτηση του εξαγωγέα από τις τελωνειακές αρχές του τελωνείου εξαγωγής, μετά την ολοκλήρωση των διατυπώσεων εξαγωγής για τα συγκεκριμένα εμπορεύματα, μετά την ολοκλήρωση των διατυπώσεων εξαγωγής για τα συγκεκριμένα εμπορεύματα, υπό τον όρο ότι οι αρχές αυτές μπορούν να αποδείξουν, βάσει πληροφοριών που έχουν στη διάθεσή τους, ότι τα στοιχεία που περιέχονται στην αίτηση του εξαγωγέα ανταποκρίνονται ακριβώς στα εξαχθέντα εμπορεύματα.Άρθρο 36 1. Το δελτίο INF 3 περιέχει όλα τα πληροφοριακά στοιχεία που απαιτούν οι τελωνειακές αρχές για την αναγνώριση της ταυτότητας των εξαγόμενων εμπορευμάτων.2. Όταν προβλέπεται ότι τα εξαγόμενα εμπορεύματα θα επανεισαχθούν στο τελωνειακό έδαφος


text: του άλλου μέρους της τελωνειακής ένωσης ή στο τελωνειακό έδαφος και των δύο μερών της τελωνειακής ένωσης, μέσω διάφορων τελωνείων άλλων από το τελωνείο εξαγωγής, ο εξαγωγέας μπορεί να ζητά την έκδοση περισσότερων δελτίων INF 3 ώστε να καλύπτεται η συνολική ποσότητα των εξαγόμενων εμπορευμάτων.Ομοίως, ο εξαγωγέας μπορεί να ζητά από τις τελωνειακές αρχές που εκδίδουν το δελτίο INF 3 να το αντικαταστήσουν με περισσότερα δελτία INF 3 που θα καλύπτουν τη συνολική ποσότητα των εμπορευμάτων που περιέχονται στο δελτίο INF 3 που είχε αρχικά εκδοθεί.Ο εξαγωγέας μπορεί επίσης να ζητήσει την έκδοση ενός δελτίου πληροφοριών INF 3 για ένα μόνο τμήμα των εξαγόμενων εμπορευμάτων.Άρθρο 37 Το πρωτότυπο και ένα αντίγραφο του δελτίου INF 3 επιστρέφονται στον εξαγωγέα για να τα προσκομίσει στο τελωνείο επανεισαγωγής. Το δεύτερο αντίγραφο αρχειοθετείται από τις τελωνειακές αρχές που το εξέδωσαν.Άρθρο 38 Το τελωνείο επανεισαγωγής καταγράφει στο πρωτότυπο και στο αντίγραφο του δελτίου INF 3 την ποσότητα των επανεισαγόμενων εμπορευμάτων που απαλλάσσονται από εισαγωγικούς δασμούς, φυλάσσει το πρωτότυπο και διαβιβάζει, στις τελωνειακές αρχές που το εξέδωσαν, το αντίγραφο του δελτίου αυτού, σημειώνοντας τον αριθμό αναφοράς και την ημερομηνία της διασάφησης για τη θέση σε ελεύθερη κυκλοφορία.Οι εν λόγω τελωνειακές αρχές συγκρίνουν το αντίγραφο αυτό με εκείνο που έχουν στην κατοχή τους και το φυλάσσουν στα αρχεία τους.Άρθρο 39 Σε περίπτωση κλοπής, απώλειας ή καταστροφής του δελτίου INF 3, ο ενδιαφερόμενος μπορεί να ζητήσει αντίγραφο από τις τελωνειακές αρχές που το εξέδωσαν. Οι αρχές αυτές δίδουν συνέχεια στην αίτηση εάν το δικαιολογούν οι περιστάσεις. Το αντίγραφο που εκδίδεται με τον τρόπο αυτό πρέπει να φέρει μία από τις ακόλουθες μνείες:- DUPLICADO- DUPLIKAT- DUPLIKAT- ΑΝΤΙΓΡΑΦΟ- DUPLICATE- DUPLICATA- DUPLICATO- DUPLICAAT- SEGUNDA VIA- KAKSOISKAPPALE- DUPLIKAT- IKINCI NάSHADIR.Οι τελωνειακές αρχές καταγράφουν στο αντίγραφο του δελτίου INF 3 που έχουν στην κατοχή τους ότι έχει εκδοθεί αντίγραφο.Άρθρο 40 1. Οι αρμόδιες αρχές του τελωνείου εξαγωγής κοινοποιούν στις αρχές του τελωνείου επανεισαγωγής, εφόσον το ζητήσουν, όλες τις πληροφορίες που έχουν στη διάθεσή τους, προκειμένου να τους επιτρέψουν να προσδιορίσουν κατά πόσο τα εμπορεύματα πληρούν τους αναγκαίους όρους για να επωφεληθούν από τις διατάξεις του παρόντος κεφαλαίου.2. Το δελτίο INF 3 μπορεί να χρησιμοποιείται για την αίτηση και για την κοινοποίηση των πληροφοριών που αναφέρονται στην παράγραφο 1.ΤΙΤΛΟΣ V ΤΕΛΙΚΕΣ ΔΙΑΤΑΞΕΙΣ Άρθρο 41 Η παρούσα απόφαση αρχίζει να ισχύει την 1η Ιουλίου 1996.Μαρμαρίς, 20 Μαΐου 1996.Για την Επιτροπή Τελωνειακής ΣυνεργασίαςA. OYARZABALΠρόεδρος(1) ΕΕ αριθ. L 35 της 13. 2. 1996, σ. 1.(2) ΕΕ αριθ. L 59 της 5. 3. 1973, σ. 74. Απόφαση όπως τροποποιήθηκε τελευταία από την απόφαση 4/95 (ΕΕ αριθ. L 35 της 13. 2. 1996, σ. 48).ΠΑΡΑΡΤΗΜΑ Ι >ΑΝΑΦΟΡΑ ΣΕ ΦΗΛΜ>ΠΑΡΑΡΤΗΜΑ ΙΙ Επεξηγηματικές σημειώσεις για τη χρησιμοποίηση του πιστοποιητικού κυκλοφορίας A.TR. Ι. Κανόνες για τη συμπλήρωση του πιστοποιητικού κυκλοφορίας A.TR. 1. Το πιστοποιητικό κυκλοφορίας A.TR. συμπληρώνεται σε μία από τις γλώσσες στις οποίες είναι διατυπωμένη η συμφωνία και εκδίδεται σύμφωνα με την εσωτερική νομοθεσία της χώρας εξαγωγής. Όταν το πιστοποιητικό συντάσσεται στην τουρκική, πρέπει επίσης να συντάσσεται και σε μία από τις επίσημες γλώσσες της Κοινότητας.2. Το πιστοποιητικό κυκλοφορίας A.TR. πρέπει


text: να συντάσσεται στη γραφομηχανή ή με το χέρι. Στην τελευταία αυτή περίπτωση πρέπει να συμπληρώνεται με μελάνη και με κεφαλαία γράμματα. Δεν πρέπει να περιέχει διαγραφές ή πρόσθετες διορθώσεις. Οποιαδήποτε αλλαγή πρέπει να γίνεται με τη διαγραφή των λανθασμένων στοιχείων και με την προσθήκη των επιθυμητών διορθώσεων. Οποιαδήποτε αλλαγή πρέπει να θεωρείται από το πρόσωπο που συμπλήρωσε το πιστοποιητικό και από την τελωνειακή αρχή.ΙΙ. Ενδείξεις σχετικά με τις διάφορες θέσεις 1. Αναγράφονται τα επώνυμα, τα ονόματα ή η επωνυμία της επιχείρησης και η πλήρης διεύθυνση του ενδιαφερομένου.2. Αναγράφεται εφόσον κρίνεται απαραίτητο, ο αριθμός του εγγράφου μεταφοράς.3. Αναγράφονται εφόσον κρίνεται απαραίτητο, τα επώνυμα, τα ονόματα ή η επωνυμία της επιχείρησης και η πλήρης διεύθυνση του ή των προσώπων στα οποία πρέπει να παραδοθούν τα εμπορεύματα.5. Αναγράφεται το όνομα της χώρας από την οποία εξάγονται τα εμπορεύματα.6. Αναγράφεται το όνομα της ενδιαφερόμενης χώρας.8. Εφόσον απαιτείται η καταγωγή των εμπορευμάτων, το όνομα της χώρας καταγωγής αναγράφεται από τον εξαγωγέα στη θέση αυτή.9. Αναγράφεται ο αύξων αριθμός του εν λόγω είδους σε σχέση με το συνολικό αριθμό των ειδών που περιέχονται στο πιστοποιητικό.10. Αναγράφονται οι τύποι, οι αριθμοί, το πλήθος και η φύση των δεμάτων, καθώς και το σύνηθες εμπορικό όνομα των εμπορευμάτων.11. Αναγράφεται το μικτό βάρος, εκφρασμένο σε χιλιόγραμμα, των εμπορευμάτων που περιγράφονται στην αντίστοιχη θέση 10.12. Συμπληρώνεται από την αρμόδια αρχή. Αναγράφονται, εφόσον κρίνεται απαραίτητο, οι πληροφορίες του εγγράφου εξαγωγής (τύπος και αριθμός του εγγράφου, όνομα του τελωνείου και της χώρας εκδόσεως).13. Αναγράφεται ο τόπος και η ημερομηνία, καθώς και η υπογραφή και το όνομα του εξαγωγέα.ΠΑΡΑΡΤΗΜΑ ΙΙΙ >ΑΝΑΦΟΡΑ ΣΕ ΦΗΛΜ>ΠΑΡΑΡΤΗΜΑ ΙV >ΑΝΑΦΟΡΑ ΣΕ ΦΗΛΜ>


text:
 Avis juridique important
 |
 22000D1109(11)
 Απόφαση της Μεικτής Επιτροπής του ΕΟΧ αριθ. 56/1999 της 30ής Απριλίου 1999 για την τροποποίηση του παραρτήματος ΧΙΙΙ (Μεταφορές) της συμφωνίας για τον ΕΟ
 Επίσημη Εφημερίδα αριθ. L 284 της 09/11/2000 σ. 0017 - 0031
 Απόφαση της Μεικτής Επιτροπής του ΕΟΧαριθ. 56/1999της 30ής Απριλίου 1999για την τροποποίηση του παραρτήματος ΧΙΙΙ (Μεταφορές) της συμφωνίας για τον ΕΟΧΗ ΜΕΙΚΤΗ ΕΠΙΤΡΟΠΗ ΤΟΥ ΕΟΧ,Έχοντας υπόψη τη συμφωνία για τον Ευρωπαϊκό Οικονομικό Χώρο, όπως τροποποιήθηκε από το πρωτόκολλο προσαρμογής της συμφωνίας για τον Ευρωπαϊκό Οικονομικό Χώρο, εφεξής καλούμενη "η συμφωνία", και ιδίως το άρθρο 98,Εκτιμώντας τα ακόλουθα:(1) Το παράρτημα ΧΙΙΙ της συμφωνίας τροποποιήθηκε από την απόφαση αριθ. 40/1999 της Μεικτής Επιτροπής του ΕΟΧ, της 26ης Μαρτίου 1999(1).(2) Πρέπει να ενσωματωθεί στη συμφωνία ο κανονισμός (ΕΚ) αριθ. 2121/98 της Επιτροπής, της 2ας Οκτωβρίου 1998, σχετικά με τις λεπτομέρειες εφαρμογής των κανονισμών (ΕΟΚ) αριθ. 684/92 και (ΕΚ) αριθ. 12/98 όσον αφορά τα παραστατικά επιβατικών μεταφορών που πραγματοποιούνται με πούλμαν και λεωφορείο(2).(3) Ο κανονισμός (ΕΚ) αριθ. 2121/98 της Επιτροπής καταργεί, από τις 31 Δεκεμβρίου 1999, τον κανονισμό (ΕΟΚ) αριθ. 1839/92 της Επιτροπής, της 1ης Ιουλίου 1992, για τις λεπτομέρειες εφαρμογής του κανονισμού (ΕΟΚ) αριθ. 684/92 όσον αφορά τα έγγραφα διεθνών μεταφορών επιβατών(3) που είναι ενσωματωμένος στη συμφωνία και ως εκ τούτου πρέπει να διαγραφεί από τη συμφωνία με ισχύ από την ίδια ημερομηνία,ΑΠΟΦΑΣΙΖΕΙ:Άρθρο 1Στο παράρτημα ΧΙΙΙ της συμφωνίας μετά το σημείο 33β [κανονισμός (ΕΚ) αριθ. 12/98 του Συμβουλίου] παρεμβάλλεται το ακόλουθο σημείο:"33γ. 398 R 2121: Κανονισμός (ΕΚ) αριθ. 2121/98 της Επιτροπής, της 2ας Οκτωβρίου 1998, σχετικά με τις λεπτομέρειες εφαρμογής των κανονισμών (ΕΟΚ) αριθ. 684/92 και (ΕΚ) αριθ. 12/98 όσον αφορά τα παραστατικά επιβατικών μεταφορών που πραγματοποιούνται με πούλμαν και λεωφορείο (EE L 268 της 3.10.1998, σ. 10).Για τους σκοπούς της παρούσας συμφωνίας, οι διατάξεις του κανονισμού προσαρμόζονται ως ακολούθως:α) τα κράτη ΕΖΕΣ αναγνωρίζουν τα κοινοτικά έγγραφα που εκδίδουν τα κράτη μέλη της ΕΚ σύμφωνα με τον κανονισμό. Για τους σκοπούς της αναγνώρισης αυτής, στις διατάξεις των κοινοτικών εγγράφων που παρατίθενται στα παραρτήματα ΙΙ, ΙΙΙ, IV, V και VI του κανονισμού, η αναφορά 'κράτος(-η) μέλος(-η)' αντικαθίσταται από την αναφορά 'κράτος(-η) μέλος(-η) της ΕΚ, Ισλανδία, Λιχτενσταίν ή Νορβηγία' και, στους τίτλους των εγγράφων που παρατίθενται στα παραρτήματα ΙΙ, ΙΙΙ, IV και V, η αναφορά 'κράτη μέλη' αντικαθίσταται από την αναφορά 'κράτη που είναι είτε κράτη μέλη της ΕΚ είτε κράτη της ΕΖΕΣ'·β) η Κοινότητα και τα κράτη μέλη της ΕΚ αναγνωρίζουν τα έγγραφα που εκδίδει η Ισλανδία, το Λιχτενστάιν και η Νορβηγία, σύμφωνα με τον κανονισμό και τις προσαρμογές που παρατίθενται ή αναφέρονται στο στοιχείο γ)·γ) η Ισλανδία, το Λιχτενστάιν και η Νορβηγία εκδίδουν έγγραφα που αντιστοιχούν:- στο παράρτημα Ι του κανονισμού,- στα άλλα παραρτήματα του κανονισμού, που εκδίδονται σύμφωνα με το υπόδειγμα του προσαρτήματος 6 του εν λόγω παραρτήματος."Άρθρο 2Το προσάρτημα του παραρτήματος της παρούσας απόφασης καθίσταται προσάρτημα 6 του παραρτήματος ΧΙΙΙ της συμφωνίας.Άρθρο 3Το κείμενο του σημείου 33 [κανονισμός (ΕΟΚ) αριθ. 1839/92 της Επιτροπής] και το κείμενο του προσαρτήματος 3 του παραρτήματος ΧΙΙΙ της συμφωνίας διαγράφονται, με ισχύ από τις 31


text: Δεκεμβρίου 1999.Άρθρο 4Τα κείμενα του κανονισμού (ΕΚ) αριθ. 2121/98 της Επιτροπής στην ισλανδική και νορβηγική γλώσσα, τα οποία περιλαμβάνονται στο παράρτημα των αντίστοιχων γλωσσικών εκδόσεων της παρούσας απόφασης, είναι αυθεντικά.Άρθρο 5Η παρούσα απόφαση αρχίζει να ισχύει την 23η Ιουλίου 1999, υπό την προϋπόθεση ότι έχουν πραγματοποιηθεί προς τη Μεικτή Επιτροπή του ΕΟΧ όλες οι κοινοποιήσεις που προβλέπονται στο άρθρο 103 παράγραφος 1 της συμφωνίας.Άρθρο 6Η παρούσα απόφαση δημοσιεύεται στο τμήμα ΕΟΧ και στο συμπλήρωμα ΕΟΧ της Επίσημης Εφημερίδας των Ευρωπαϊκών Κοινοτήτων.Βρυξέλλες, 30 Απριλίου 1999.Για τη Μεικτή Επιτροπή του ΕΟΧΟ ΠρόεδροςF. Barbaso(1) EE L 266 της 19.10.2000.(2) EE L 268 της 3.10.1998, σ. 10.(3) EE L 187 της 7.7.1992, σ. 5.ΠΑΡΑΡΤΗΜΑτης απόφασης αριθ. 56/1999 της Μεικτής Επιτροπής του ΕΟΧ"Προσάρτημα 6ΕΓΓΡΑΦΑ ΠΟΥ ΠΑΡΑΤΙΘΕΝΤΑΙ ΣΤΑ ΠΑΡΑΡΤΗΜΑΤΑ ΤΟΥ ΚΑΝΟΝΙΣΜΟΥ (ΕΚ) αριθ. 2121/98 ΤΗΣ ΕΠΙΤΡΟΠΗΣ, ΟΠΩΣ ΠΡΟΣΑΡΜΟΣΘΗΚΑΝ ΓΙΑ ΤΟΥΣ ΣΚΟΠΟΥΣ ΤΗΣ ΣΥΜΦΩΝΙΑΣ ΕΟΧ(Βλέπε προσαρμογή γ) στο σημείο 33γ του παραρτήματος ΧΙΙΙ της συμφωνίας)ΠΑΡΑΡΤΗΜΑ ΙΙ>PIC FILE= "L_2000284EL.002002.EPS">>PIC FILE= "L_2000284EL.002101.EPS">>PIC FILE= "L_2000284EL.002201.EPS">ΠΑΡΑΡΤΗΜΑ ΙΙΙ>PIC FILE= "L_2000284EL.002302.EPS">>PIC FILE= "L_2000284EL.002401.EPS">>PIC FILE= "L_2000284EL.002501.EPS">ΠΑΡΑΡΤΗΜΑ ΙV>PIC FILE= "L_2000284EL.002602.EPS">>PIC FILE= "L_2000284EL.002701.EPS">>PIC FILE= "L_2000284EL.002801.EPS">ΠΑΡΑΡΤΗΜΑ V>PIC FILE= "L_2000284EL.002902.EPS">>PIC FILE= "L_2000284EL.003001.EPS">ΠΑΡΑΡΤΗΜΑ VI>PIC FILE= "L_2000284EL.003102.EPS">"


text:
 Avis juridique important
 |
 11965F/PRO/PRI/04
 Συνθήκη περί ιδρύσεως ενιαίου Συμβουλίου και ενιαίας Επιτροπής των Ευρωπαϊκών Κοινοτήτων, Πρωτόκολλο περί των προνομίων και ασυλιών των Ευρωπαϊκών Κοινοτήτων, Κεφάλαιο Ι: Περιουσιακά στοιχεία, κεφάλαια, στοιχεία ενεργητικού και πράξεις των Ευρωπαϊκών Κοινοτήτων, Άρθρο 4
 Επίσημη Εφημερίδα αριθ. L 152 της 13/07/1967 σ. 0013
 Αρθρο 4Οι Κοινότητες απαλλάσσονται όλων των δασμών, απαγορεύσεων και περιορισμών επί των εισαγωγών και εξαγωγών ως προς τα είδη που προορίζονται για υπηρεσιακή χρήση. Τα εισαγόμενα κατ’ αυτόν τον τρόπο είδη δε διατίθενται, επαχθώς ή χαριστικώς, στο έδαφος της χώρας στην οποία έχουν εισαχθεί, εκτός αν αυτό γίνεται υπό όρους που εγκρίνει η κυβέρνηση της χώρας αυτής.Οι Κοινότητες απαλλάσσονται επίσης από κάθε δασμό και κάθε απαγόρευση και περιορισμό επί των εισαγωγών και εξαγωγών, όσον αφορά τις δημοσιεύσεις τους.


text:
 8.11.2012
 EL
 Επίσημη Εφημερίδα της Ευρωπαϊκής Ένωσης
 L 309/2
 ΑΠΌΦΑΣΗ ΤΗΣ ΜΕΙΚΤΉΣ ΕΠΙΤΡΟΠΉΣ ΤΟΥ ΕΟΧ
 αριθ. 124/2012
 της 13ης Ιουλίου 2012
 για την τροποποίηση του παραρτήματος I (Κτηνιατρικά και φυτοϋγειονομικά θέματα) της συμφωνίας για τον ΕΟΧ
 Η ΜΕΙΚΤΗ ΕΠΙΤΡΟΠΗ TOY ΕΟΧ,
 Έχοντας υπόψη τη συμφωνία για τον Ευρωπαϊκό Οικονομικό Χώρο, όπως τροποποιήθηκε με το πρωτόκολλο προσαρμογής της συμφωνίας για τον Ευρωπαϊκό Οικονομικό Χώρο, εφεξής «η συμφωνία», και ιδίως το άρθρο 98,
 Εκτιμώντας τα ακόλουθα:
 (1)
 Το παράρτημα I της συμφωνίας τροποποιήθηκε με την απόφαση της Μεικτής Επιτροπής του ΕΟΧ αριθ. 104/2012 της 15ης Ιουνίου 2012 (1).
 (2)
 Ο κανονισμός (ΕΕ) αριθ. 1276/2011 της Επιτροπής, της 8ης Δεκεμβρίου 2011, για την τροποποίηση του παραρτήματος III του κανονισμού (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου όσον αφορά την επεξεργασία για την καταστροφή των βιώσιμων παρασίτων στα αλιευτικά προϊόντα που προορίζονται για ανθρώπινη κατανάλωση (2) πρέπει να ενσωματωθεί στη συμφωνία.
 (3)
 Η παρούσα απόφαση αφορά νομοθεσία σχετικά με κτηνιατρικά θέματα. Η εν λόγω νομοθεσία σχετικά με κτηνιατρικά θέματα δεν εφαρμόζεται στο Λιχτενστάιν στον βαθμό που η εφαρμογή της συμφωνίας μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με το εμπόριο γεωργικών προϊόντων επεκτείνεται στο Λιχτενστάιν, όπως διευκρινίζεται στις τομεακές προσαρμογές του παραρτήματος I της συμφωνίας. Ως εκ τούτου, η παρούσα απόφαση δεν εφαρμόζεται στο Λιχτενστάιν,
 ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
 Άρθρο 1
 Μετά το σημείο 17 [κανονισμός (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου] του μέρους 6.1 του κεφαλαίου Ι του παραρτήματος I της συμφωνίας, προστίθεται η ακόλουθη περίπτωση:
 «—
 32011 R 1276: Κανονισμός (ΕΕ) αριθ. 1276/2011 της Επιτροπής της 8ης Δεκεμβρίου 2011 (ΕΕ L 327 της 9.12.2011, σ. 39).».
 Άρθρο 2
 Τα κείμενα του κανονισμού (ΕΕ) αριθ. 1276/2011 στην ισλανδική και τη νορβηγική γλώσσα, τα οποία δημοσιεύονται στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης, είναι αυθεντικά.
 Άρθρο 3
 Η παρούσα απόφαση αρχίζει να ισχύει στις 14 Ιουλίου 2012, υπό την προϋπόθεση ότι έχουν πραγματοποιηθεί προς τη Μεικτή Επιτροπή του ΕΟΧ όλες οι κοινοποιήσεις που προβλέπονται στο άρθρο 103 παράγραφος 1 της συμφωνίας (3).
 Άρθρο 4
 Η παρούσα απόφαση δημοσιεύεται στο τμήμα ΕΟΧ και στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης.
 Βρυξέλλες, 13 Ιουλίου 2012.
 Για τη Μεικτή Επιτροπή του ΕΟΧ
 Ο Πρόεδρος
 Atle LEIKVOLL
 (1) ΕΕ L 270 της 4.10.2012, σ. 3.
 (2) ΕΕ L 327 της 9.12.2011, σ. 39.
 (3) Δεν έχουν αναφερθεί συνταγματικές απαιτήσεις.


text:
 18.12.2008
 EL
 Επίσημη Εφημερίδα της Ευρωπαϊκής Ένωσης
 L 339/115
 ΑΠΌΦΑΣΗ ΤΗΣ ΜΕΙΚΤΉΣ ΕΠΙΤΡΟΠΉΣ ΤΟΥ ΕΟΧ
 αριθ. 123/2008
 της 7ης Νοεμβρίου 2008
 για την τροποποίηση του παραρτήματος ΧΧΙ (Στατιστικές) της συμφωνίας για τον ΕΟΧ
 Η ΜΕΙΚΤΗ ΕΠΙΤΡΟΠΗ ΤΟΥ ΕΟΧ,
 Έχοντας υπόψη:
 τη συμφωνία για τον Ευρωπαϊκό Οικονομικό Χώρο, μετά την τροποποίησή της με το πρωτόκολλο προσαρμογής της συμφωνίας για τον Ευρωπαϊκό Οικονομικό Χώρο, εφεξής «η συμφωνία», και ιδίως το άρθρο 98,
 Εκτιμώντας τα ακόλουθα:
 (1)
 Το παράρτημα XXI της συμφωνίας τροποποιήθηκε με την απόφαση της Μεικτής Επιτροπής του ΕΟΧ αριθ. 108/2008 της 26ης Σεπτεμβρίου 2008 (1).
 (2)
 Ο κανονισμός (ΕΚ) αριθ. 295/2008 του Ευρωπαϊκού Κοινοβουλίου και του Συμβουλίου, της 11ης Μαρτίου 2008, σχετικά με τις στατιστικές διάρθρωσης των επιχειρήσεων (αναδιατύπωση) (2), πρέπει να ενσωματωθεί στη συμφωνία.
 (3)
 Ο κανονισμός (ΕΚ) αριθ. 295/2008 καταργεί τον κανονισμό (ΕΚ, Ευρατόμ) αριθ. 58/97 του Συμβουλίου (3), που είναι ενσωματωμένος στη συμφωνία και που πρέπει, συνεπώς, να καταργηθεί δυνάμει της συμφωνίας,
 ΑΠΟΦΑΣΙΖΕΙ:
 Άρθρο 1
 Το παράρτημα XXI της συμφωνίας τροποποιείται ως εξής:
 1.
 Το κείμενο του σημείου 1 [κανονισμός (ΕΚ, Ευρατόμ) αριθ. 58/97 του Συμβουλίου] αντικαθίσταται από τα εξής:
 «32008 R 0295: Κανονισμός (ΕΚ) αριθ. 295/2008 του Ευρωπαϊκού Κοινοβουλίου και του Συμβουλίου, της 11ης Μαρτίου 2008 σχετικά με τις στατιστικές διάρθρωσης των επιχειρήσεων (αναδιατύπωση) (ΕΕ L 97 της 9.4.2008, σ. 13).
 Για τους σκοπούς της παρούσας συμφωνίας, οι διατάξεις του κανονισμού προσαρμόζονται ως εξής:
 Το Λιχτενστάιν απαλλάσσεται από τη συλλογή των στοιχείων που απαιτούνται από τον εν λόγω κανονισμό, εκτός από τη λεπτομερή ενότητα για στατιστικές διάρθρωσης σχετικά με τη δημογραφία των επιχειρήσεων, σύμφωνα με το άρθρο 3 παράγραφος 2 στοιχείο θ).
 Προβλέπει τα αιτούμενα στοιχεία για πρώτη φορά για το έτος 2009.»
 2.
 Στο σημείο 20γ [κανονισμός (ΕΚ) αριθ. 1893/2006 του Ευρωπαϊκού Κοινοβουλίου και του Συμβουλίου] προστίθενται τα εξής:
 «, όπως τροποποιήθηκε με:
 —
 32008 R 0295: Κανονισμός (ΕΚ) αριθ. 295/2008 του Ευρωπαϊκού Κοινοβουλίου και του Συμβουλίου, της 11ης Μαρτίου 2008 (ΕΕ L 97 της 9.4.2008, σ. 13).»
 Άρθρο 2
 Τα κείμενα του κανονισμού (ΕΚ) αριθ. 295/2008 στην ισλανδική και τη νορβηγική γλώσσα, τα οποία δημοσιεύονται στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης, είναι αυθεντικά.
 Άρθρο 3
 Η παρούσα απόφαση αρχίζει να ισχύει στις 8 Νοεμβρίου 2008, υπό την προϋπόθεση ότι έχουν πραγματοποιηθεί προς τη Μεικτή Επιτροπή του ΕΟΧ όλες οι κοινοποιήσεις που προβλέπει το άρθρο 103 παράγραφος 1 της συμφωνίας (4).
 Άρθρο 4
 Η παρούσα απόφαση δημοσιεύεται στο τμήμα ΕΟΧ και στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης.
 Βρυξέλλες, 7 Νοεμβρίου 2008.
 Για τη Μεικτή Επιτροπή του ΕΟΧ
 Ο Πρόεδρος
 Η Α.Υ. Ο Πρίγκιπας Νικόλαος του ΛΙΧΤΕΝΣΤΑΪΝ
 (1) ΕΕ L 309 της 20.11.2008, σ. 37.
 (2) ΕΕ L 97 της 9.4.2008, σ. 13.
 (3) ΕΕ L 14 της 17.1.1997, σ. 1.
 (4) Δεν έχουν αναφερθεί συνταγματικές απαιτήσεις.


text:
 5.11.2021
 EL
 Επίσημη Εφημερίδα της Ευρωπαϊκής Ένωσης
 L 392/62
 Μόνο τα πρωτότυπα κείμενα της ΟΕΕ/ΗΕ έχουν νομική ισχύ σύμφωνα με το διεθνές δημόσιο δίκαιο. Η κατάσταση και η ημερομηνία έναρξης ισχύος του παρόντος κανονισμού πρέπει να ελέγχονται στην τελευταία έκδοση του εγγράφου που αφορά την κατάσταση προσχώρησης στους κανονισμούς OEE/HE, δηλαδή του εγγράφου TRANS/WP.29/343, το οποίο διατίθεται στη διεύθυνση: https://unece.org/status-1958-agreement-and-annexed-regulations
 Κανονισμός αριθ. 95 του ΟΗΕ — Ενιαίες διατάξεις σχετικά με την έγκριση οχημάτων όσον αφορά την προστασία των επιβατών σε περίπτωση πλευρικής σύγκρουσης [2021/1861]
 Συμπεριλαμβάνει ολόκληρο το έγκυρο κείμενο έως:
 τη σειρά τροποποιήσεων 05 – Ημερομηνία έναρξης ισχύος: 9 Ιουνίου 2021
 ΠΕΡΙΕΧΟΜΕΝΑ
 ΚΑΝΟΝΙΣΜΟΣ
 1.
 Πεδίο εφαρμογής
 2.
 Ορισμοί
 3.
 Αίτηση για έγκριση
 4.
 Έγκριση
 5.
 Προδιαγραφές και δοκιμές
 6.
 Τροποποίηση του τύπου οχήματος
 7.
 Συμμόρφωση της παραγωγής
 8.
 Κυρώσεις σε περίπτωση μη συμμόρφωσης της παραγωγής
 9.
 Οριστική παύση της παραγωγής
 10.
 Ονομασίες και διευθύνσεις των τεχνικών υπηρεσιών που είναι αρμόδιες για τη διεξαγωγή δοκιμών έγκρισης, καθώς και των αρχών έγκρισης τύπου
 11.
 Μεταβατικές διατάξεις
 ΠΑΡΑΡΤΗΜΑΤΑ
 1
 Κοινοποίηση
 2
 Διάταξη του σήματος έγκρισης
 3
 Διαδικασία για τον καθορισμό του σημείου «Η» και της πραγματικής γωνίας κορμού για τις θέσεις καθήμενων στα μηχανοκίνητα οχήματα
 4
 Διαδικασία δοκιμής σύγκρουσης
 5
 Χαρακτηριστικά κινητού παραμορφώσιμου φράγματος
 6
 Τεχνική περιγραφή του ανδρεικέλου για την πλευρική πρόσκρουση
 7
 Εγκατάσταση του ανδρεικέλου για την πλευρική πρόσκρουση
 8
 Μερική δοκιμή
 9
 Διαδικασίες δοκιμής για οχήματα εξοπλισμένα με ηλεκτρικό σύστημα κίνησης
 1. ΠΕΔΙΟ ΕΦΑΡΜΟΓΗΣ
 Ο παρών κανονισμός ισχύει για τα οχήματα της κατηγορίας M1 με μέγιστη επιτρεπόμενη μάζα που δεν υπερβαίνει τα 3 500 kg και τα οχήματα της κατηγορίας N1 (1).
 2. ΟΡΙΣΜΟΙ
 Για τους σκοπούς του παρόντος κανονισμού:
 2.1.
 «Έγκριση οχήματος»: η έγκριση ενός τύπου οχήματος όσον αφορά τη συμπεριφορά της δομής του θαλάμου επιβατών σε περίπτωση πλευρικής σύγκρουσης.
 2.2.
 «Τύπος οχήματος»: κατηγορία μηχανοκίνητων οχημάτων τα οποία δεν παρουσιάζουν μεταξύ τους ουσιαστικές διαφορές όσον αφορά:
 2.2.1.
 το μήκος, το πλάτος και την απόσταση του οχήματος από το έδαφος, εφόσον οι διαφορές αυτές επηρεάζουν αρνητικά την επίδοση που καθορίζεται στον παρόντα κανονισμό·
 2.2.2.
 τη δομή, τις διαστάσεις, τις γραμμές και τα υλικά των πλευρικών τοιχωμάτων του θαλάμου επιβατών, εφόσον οι διαφορές αυτές επηρεάζουν αρνητικά την επίδοση που καθορίζεται στον παρόντα κανονισμό·
 2.2.3.
 τις γραμμές και τις εσωτερικές διαστάσεις του θαλάμου επιβατών και τον τύπο του συστήματος προστασίας, εφόσον οι διαφορές αυτές επηρεάζουν αρνητικά την επίδοση που καθορίζεται στον παρόντα κανονισμό·
 2.2.4.
 τη θέση (εμπρός, πίσω ή στο μέσον) και τον προσανατολισμό (εγκάρσιο ή διαμήκη) του κινητήρα, εφόσον οι διαφορές αυτές επηρεάζουν αρνητικά το αποτέλεσμα της διαδικασίας της δοκιμής πρόσκρουσης που καθορίζεται στον παρόντα κανονισμό·
 2.2.5.
 τη μάζα άνευ φορτίου, εφόσον η διαφορά αυτή επηρεάζει αρνητικά την επίδοση που καθορίζεται στον παρόντα κανονισμό·
 2.2.6.
 τις προαιρετικές διαρρυθμίσεις ή τον εσωτερικό εξοπλισμό, εφόσον οι διαφορές αυτές δεν επηρεάζουν αρνητικά την επίδοση που καθορίζεται στον παρόντα κανονισμό·
 2.2.7.
 τον τύπο των εμπρόσθιων καθισμάτων και τη θέση του σημείου «R», εφόσον οι διαφορές αυτές επηρεάζουν αρνητικά την επίδοση που καθορίζεται στον παρόντα κανονισμό·
 2.2.8.
 τη θέση του REESS, στον βαθμό που αυτή


text:
επηρεάζει αρνητικά το αποτέλεσμα της δοκιμής πρόσκρουσης που καθορίζεται στον παρόντα κανονισμό.
 2.3.
 «Θάλαμος επιβατών»: ο χώρος για τους επιβάτες που οριοθετείται από την οροφή, το δάπεδο, τα πλευρικά τοιχώματα, τις θύρες, τους εξωτερικούς υαλοπίνακες, το εμπρόσθιο διαχωριστικό διάφραγμα και το επίπεδο που διέρχεται από το οπίσθιο διαχωριστικό διάφραγμα του θαλάμου ή από το επίπεδο του στηρίγματος του ερεισίνωτου των οπίσθιων καθισμάτων.
 2.3.1.
 «Θάλαμος επιβατών σε σχέση με την προστασία των επιβατών»: ο χώρος για τους επιβάτες που ορίζεται από την οροφή, το δάπεδο, τα πλευρικά τοιχώματα, τις πόρτες, τους εξωτερικούς υαλοπίνακες και το εμπρόσθιο διαχωριστικό διάφραγμα και το επίπεδο που διέρχεται από το οπίσθιο διαχωριστικό διάφραγμα του θαλάμου ή το επίπεδο του στηρίγματος του ερεισίνωτου των οπίσθιων καθισμάτων.
 2.3.2.
 «Θάλαμος επιβατών για την αξιολόγηση της ασφάλειας έναντι του ηλεκτρικού ρεύματος»: ο χώρος για τους επιβάτες που ορίζεται από την οροφή, το δάπεδο, τα πλευρικά τοιχώματα, τις πόρτες, τους εξωτερικούς υαλοπίνακες, το εμπρόσθιο διαχωριστικό διάφραγμα και το οπίσθιο διαχωριστικό διάφραγμα, ή την οπίσθια θύρα, καθώς και από τα πλέγματα ή περιβλήματα προστασίας που προορίζονται για την προστασία των επιβατών από την άμεση επαφή με υπό τάση μέρη υψηλής τάσης.
 2.4.
 «Σημείο R» ή «σημείο αναφοράς καθημένου»: το σημείο αναφοράς που ορίζεται από τον κατασκευαστή του οχήματος και το οποίο:
 2.4.1.
 έχει καθορισμένες συντεταγμένες σε σχέση με τη δομή του οχήματος·
 2.4.2.
 αντιστοιχεί στη θεωρητική θέση του σημείου περιστροφής κορμού/μηρών (σημείο Η) για τη χαμηλότερη και πλέον οπίσθια κανονική θέση οδήγησης ή θέση χρήσης που ορίζεται από τον κατασκευαστή του οχήματος για κάθε θέση καθήμενου που ορίζεται από τον ίδιο.
 2.5.
 Το «σημείο Η» ορίζεται στο παράρτημα 3 του παρόντος κανονισμού·
 2.6.
 «Χωρητικότητα της δεξαμενής καυσίμου»: η χωρητικότητα της δεξαμενής καυσίμου όπως ορίζεται από τον κατασκευαστή του οχήματος.
 2.7.
 «Εγκάρσιο επίπεδο»: το κατακόρυφο επίπεδο κάθετο στο μεσαίο διάμηκες κατακόρυφο επίπεδο του οχήματος.
 2.8.
 «Σύστημα προστασίας»: οι διατάξεις που αποσκοπούν στη συγκράτηση και/ή στην προστασία των επιβατών.
 2.9.
 «Τύπος συστήματος προστασίας»: η κατηγορία προστατευτικών διατάξεων που δεν διαφέρουν σε σημαντικά σημεία όσον αφορά:
 την τεχνολογία·
 τη γεωμετρία·
 τα υλικά κατασκευής τους.
 2.10.
 «Μάζα αναφοράς»: η μάζα του άδειου οχήματος προσαυξημένη κατά 100 kg (που είναι η μάζα του ανδρεικέλου για την πλευρική κρούση και των οργάνων μέτρησης που φέρει).
 2.11.
 «Μάζα άνευ φορτίου»: η μάζα του οχήματος σε κατάσταση λειτουργίας χωρίς οδηγό, επιβάτες ή φορτίο, αλλά με τη δεξαμενή καυσίμου γεμάτη κατά 90 % και τα συνήθη εργαλεία και τον εφεδρικό τροχό φορτωμένα, εφόσον υπάρχουν.
 2.12.
 «Κινητό παραμορφώσιμο φράγμα»: η συσκευή στην οποία προσκρούει το αυτοκίνητο δοκιμής. Αποτελείται από τροχοφόρο φορείο και κρουστικό κριό.
 2.13.
 «Κρουστικός κριός»: τεμάχιο από υλικό παραμορφώσιμο σε σύγκρουση, τοποθετημένο εμπρός από κινητό παραμορφώσιμο φράγμα.
 2.14.
 «Τροχοφόρο φορείο»: τροχοφόρος σκελετός που μπορεί να κινείται ελεύθερα κατά μήκος του διαμήκη άξονά του στο σημείο της πρόσκρουσης. Στο εμπρόσθιο τμήμα του στερεώνεται ο κρουστικός κριός.
 2.15.
 «Υψηλή τάση»: η ταξινόμηση ηλεκτρικού στοιχείου ή κυκλώματος, του οποίου η τάση λειτουργίας είναι > 60 V και ≤ 1 500 V συνεχούς ρεύματος (DC) ή > 30 V και ≤ 1 000 V


text:
ενεργού τιμής (rms) εναλλασσόμενου ρεύματος (AC).
 2.16.
 «Επαναφορτιζόμενο σύστημα αποθήκευσης ηλεκτρικής ενέργειας (REESS)»: το επαναφορτιζόμενο σύστημα αποθήκευσης ενέργειας το οποίο παρέχει ηλεκτρική ενέργεια για ηλεκτρική πρόωση.
 Συσσωρευτής κύρια χρήση του οποίου είναι η παροχή ισχύος για την εκκίνηση του κινητήρα και/ή του φωτισμού και/ή άλλων βοηθητικών συστημάτων του οχήματος, δεν θεωρείται REESS.
 Το REESS μπορεί να περιλαμβάνει τα αναγκαία συστήματα για φυσική υποστήριξη, θερμική διαχείριση, ηλεκτρονικά χειριστήρια και περικαλύμματα.
 2.17.
 «Φράγμα προστασίας έναντι του ηλεκτρικού ρεύματος»: το μέρος που παρέχει προστασία έναντι άμεσης επαφής με υπό τάση μέρη υψηλής τάσης.
 2.18.
 «Ηλεκτρικό σύστημα κίνησης»: το ηλεκτρικό κύκλωμα που περιλαμβάνει τον κινητήρα ή τους κινητήρες έλξης και μπορεί επίσης να περιλαμβάνει το REESS, το σύστημα μετατροπής ηλεκτρικής ενέργειας, τους ηλεκτρονικούς μετατροπείς, τη σχετική καλωδίωση και ακροδέκτες, καθώς και το σύστημα ζεύξης για τη φόρτιση του REESS.
 2.19.
 «Υπό τάση μέρη»: τα αγώγιμα μέρη που πρόκειται να ενεργοποιηθούν ηλεκτρικά κατά την κανονική χρήση.
 2.20.
 «Εκτεθειμένο αγώγιμο μέρος»: το αγώγιμο μέρος με το οποίο η επαφή γίνεται βάσει των διατάξεων του βαθμού προστασίας IPXXB και το οποίο ενεργοποιείται ηλεκτρικά υπό συνθήκες βλάβης της μόνωσης. Στο μέρος αυτό περιλαμβάνονται και καλυμμένα μέρη που μπορούν να αφαιρεθούν χωρίς τη χρήση εργαλείων.
 2.21.
 «Άμεση επαφή»: η επαφή προσώπων με υπό τάση μέρη υψηλής τάσης.
 2.22.
 «Έμμεση επαφή»: η επαφή προσώπων με εκτεθειμένα αγώγιμα μέρη·
 2.23.
 «Προστασία IPXXB»: η προστασία έναντι επαφής με υπό τάση μέρη υψηλής τάσης η οποία παρέχεται είτε από ένα φράγμα προστασίας έναντι του ηλεκτρικού ρεύματος είτε από ένα περίβλημα και υποβάλλεται σε δοκιμή με τη χρήση δακτύλου δοκιμής (IPXXB), όπως περιγράφεται στο σημείο 4 του παραρτήματος 9.
 2.24.
 «Τάση λειτουργίας»: η υψηλότερη τιμή της μέσης τετραγωνικής ρίζας (τιμή rms ή ενεργός τιμή) της τάσης ηλεκτρικού κυκλώματος, που προσδιορίζεται από τον κατασκευαστή, η οποία μπορεί να προκύψει μεταξύ οποιωνδήποτε αγώγιμων στοιχείων, σε συνθήκες ανοικτού κυκλώματος ή σε συνθήκες κανονικής λειτουργίας· αν το ηλεκτρικό κύκλωμα είναι διαχωρισμένο με γαλβανική μόνωση, η τάση λειτουργίας προσδιορίζεται αντίστοιχα για κάθε διαχωρισμένο κύκλωμα.
 2.25.
 «Σύστημα ζεύξης για τη φόρτιση του επαναφορτιζόμενου συστήματος αποθήκευσης ηλεκτρικής ενέργειας (REESS)»: το ηλεκτρικό κύκλωμα που χρησιμοποιείται για τη φόρτιση του REESS από εξωτερική παροχή ηλεκτρικήςισχύος, συμπεριλαμβανομένης της εισόδου του οχήματος.
 2.26.
 «Ηλεκτρικό πλαίσιο (σασί)»: σύνολο από αγώγιμα μέρη ηλεκτρικά συνδεδεμένα μεταξύ τους, το δυναμικό των οποίων λαμβάνεται ως αναφορά.
 2.27.
 «Ηλεκτρικό κύκλωμα»: σύνολο συνδεδεμένων υπό τάση μερών, το οποίο είναι σχεδιασμένο να ενεργοποιείται ηλεκτρικά σε συνθήκες κανονικής λειτουργίας.
 2.28.
 «Σύστημα μετατροπής ηλεκτρικής ενέργειας»: σύστημα (π.χ. κυψέλη καυσίμου) που παράγει και παρέχει ηλεκτρική ενέργεια για ηλεκτρική πρόωση.
 2.29.
 «Ηλεκτρονικός μετατροπέας»: μια συσκευή ικανή να ελέγχει και/ή να μετατρέπει ηλεκτρικό ρεύμα για ηλεκτρική πρόωση.
 2.30.
 «Περίβλημα»: το τμήμα που περιβάλλει τις εσωτερικές μονάδες και παρέχει προστασία έναντι κάθε άμεσης επαφής.
 2.31.
 «Κεντρικός αγωγός υψηλής τάσης»: το ηλεκτρικό κύκλωμα, συμπεριλαμβανομένου του συστήματος ζεύξης για τη φόρτιση του REESS που λειτουργεί με υψηλή τάση.
 Όταν τα ηλεκτρικά κυκλώματα είναι γαλβανικά συνδεδεμένα μεταξύ τους και πληρούν την ειδική κατάσταση τάσης, μόνο τα κατασκευαστικά στοιχεία ή μέρη του ηλεκτρικού κυκλώματος που λειτουργούν με υψηλή τάση ταξινομούνται ως κεντρικός αγωγός


text:
υψηλής τάσης.
 2.32.
 «Στερεά μόνωση»: η μόνωση των καλωδιώσεων που παρέχεται για την κάλυψη και προστασία των υπό τάση μερών υψηλής τάσης έναντι οποιασδήποτε άμεσης επαφής.
 2.33.
 «Αυτόματη αποσύνδεση»: διάταξη η οποία, όταν ενεργοποιείται, διαχωρίζει γαλβανικά τις πηγές ηλεκτρικής ενέργειας από το υπόλοιπο τμήμα του κυκλώματος υψηλής τάσης του ηλεκτρικού συστήματος κίνησης.
 2.34.
 «Συσσωρευτής έλξης ανοικτού τύπου»: συσσωρευτής υγρού τύπου που παράγει αέριο υδρογόνο το οποίο απελευθερώνεται στην ατμόσφαιρα.
 2.35.
 «Σύστημα ασφάλισης θύρας που λειτουργεί αυτόματα»: ένα σύστημα που ασφαλίζει τις θύρες αυτομάτως σε προκαθορισμένη ταχύτητα ή υπό οποιεσδήποτε άλλες συνθήκες, όπως ορίζεται από τον κατασκευαστή.
 2.36.
 «Σε θέση μανδάλωσης»: οποιαδήποτε κατάσταση ασφάλισης του μηχανισμού μανδάλωσης θύρας, κατά την οποία το μάνδαλο βρίσκεται σε θέση πλήρους μανδάλωσης, σε δεύτερη θέση μανδάλωσης ή μεταξύ θέσης πλήρους μανδάλωσης και δεύτερης θέσης μανδάλωσης.
 2.37.
 «Μάνδαλο»: διάταξη που χρησιμοποιείται για τη διατήρηση της θύρας σε κλειστή θέση ως προς το αμάξωμα του οχήματος και διαθέτει δυνατότητα εκούσιας απασφάλισης (ή χειρισμού).
 2.38.
 «Θέση πλήρους μανδάλωσης»: η κατάσταση ασφάλισης του μανδάλου στην οποία η θύρα είναι εντελώς κλειστή.
 2.39.
 «Δεύτερη θέση μανδάλωσης»: η κατάσταση ασφάλισης του μανδάλου, στην οποία η θύρα είναι μερικώς κλειστή.
 2.40.
 «Σύστημα μετατόπισης»: μηχανισμός που επιτρέπει μετατόπιση και/ή περιστροφή του καθίσματος ή ενός των τμημάτων του, χωρίς σταθερή ενδιάμεση θέση, για να διευκολύνει την πρόσβαση των επιβατών στον χώρο πίσω από το εν λόγω κάθισμα.
 2.41.
 «Υδατικός ηλεκτρολύτης»: ηλεκτρολύτης με βάση διαλύτη νερού για τις ενώσεις (π.χ. οξέα, βάσεις), ο οποίος παρέχει αγώγιμα ιόντα μετά την αποσύνδεσή του.
 2.42.
 «Διαρροή ηλεκτρολυτών»: η απελευθέρωση ηλεκτρολύτη από το ΕΣΑΗΕ με τη μορφή υγρού.
 2.43.
 «Ξηρός ηλεκτρολύτης»: ηλεκτρολύτης που δεν βασίζεται σε νερό ως διαλύτη.
 2.44.
 «Κανονικές συνθήκες λειτουργίας»: περιλαμβάνουν τους τρόπους λειτουργίας και τις συνθήκες που μπορούν εύλογα να παρατηρηθούν κατά τη διάρκεια της κανονικής λειτουργίας του οχήματος, συμπεριλαμβανομένης της οδήγησης σε νόμιμες ταχύτητες, της στάθμευσης ή ακινησίας στην κυκλοφορία, καθώς και τη φόρτιση με φορτιστές που είναι συμβατοί με τις συγκεκριμένες θύρες φόρτισης που είναι εγκατεστημένες στο όχημα· δεν περιλαμβάνονται οι συνθήκες κατά τις οποίες το όχημα έχει υποστεί βλάβη, είτε από σύγκρουση, οδικά θραύσματα ή βανδαλισμούς, το οποίο έχει υποστεί πυρκαγιά ή έχει βυθιστεί σε νερό, είτε σε κατάσταση όπου απαιτείται ή εκτελείται συντήρηση.
 2.45.
 «Κατάσταση ειδικής τάσης»: η κατάσταση κατά την οποία η μέγιστη τάση γαλβανικά συνδεδεμένου ηλεκτρικού κυκλώματος μεταξύ ενός υπό τάση τμήματος DC και οποιουδήποτε άλλου ενεργού μέρους (DC ή AC) είναι ≤ 30 V AC (rms) και ≤ 60 V DC.
 Σημείωση: Όταν ένα υπό τάση DC τμήμα ενός τέτοιου ηλεκτρικού κυκλώματος είναι συνδεδεμένο με το ηλεκτρικό πλαίσιο και εφαρμόζεται η κατάσταση ειδικής τάσης, η μέγιστη τάση μεταξύ οποιουδήποτε υπό τάση τμήματος και του ηλεκτρικού πλαισίου είναι ≤ 30 V AC (rms) και ≤ 60 V DC.
 2.46.
 «Κατάσταση φόρτισης (SOC)»: το διαθέσιμο ηλεκτρικό φορτίο σε μια REESS που εκφράζεται ως ποσοστό της ονομαστικής της χωρητικότητας.
 2.47.
 «Πυρκαγιά»: η εκπομπή φλόγας από το όχημα. οι σπινθήρες και τα ηλεκτρικά τόξα δεν θεωρούνται φλόγες.
 2.48.
 «Έκρηξη»: η ξαφνική έκλυση ενέργειας που είναι αρκετή για να προκαλέσει κύματα πίεσης και/ή


text:
βλημάτων τα οποία μπορούν να προκαλέσουν δομική και/ή φυσική ζημία στον περιβάλλοντα χώρο του οχήματος.
 3. ΑΙΤΗΣΗ ΓΙΑ ΕΓΚΡΙΣΗ
 3.1.
 Η αίτηση έγκρισης ενός τύπου οχήματος όσον αφορά την προστασία των επιβατών σε περίπτωση πλευρικής σύγκρουσης υποβάλλεται από τον κατασκευαστή του οχήματος ή τον δεόντως εξουσιοδοτημένο εκπρόσωπό του.
 3.2.
 Συνοδεύεται από τα κατωτέρω αναφερόμενα έγγραφα εις τριπλούν και από τα ακόλουθα στοιχεία:
 3.2.1.
 λεπτομερή περιγραφή του τύπου οχήματος όσον αφορά τη δομή, τις διαστάσεις, τη μορφή και τα κατασκευαστικά υλικά του·
 3.2.2.
 φωτογραφίες και/ή διαγράμματα και σχέδια του οχήματος που παρουσιάζουν τον τύπο του οχήματος σε εμπρόσθια, πλευρική και οπίσθια όψη και λεπτομέρειες του σχεδίου του πλευρικού τμήματος της δομής·
 3.2.3.
 στοιχεία σχετικά με τη μάζα του οχήματος όπως ορίζεται στο σημείο 2.11 του παρόντος κανονισμού·
 3.2.4.
 το σχήμα και τις εσωτερικές διαστάσεις του θαλάμου επιβατών·
 3.2.5.
 περιγραφή των σχετικών εσωτερικών πλευρικών εξαρτημάτων και συστημάτων προστασίας που έχουν τοποθετηθεί στο όχημα·
 3.2.6.
 γενική περιγραφή του τύπου πηγής ηλεκτρικής ενέργειας, της θέσης της, καθώς και του ηλεκτρικού συστήματος κίνησης (π.χ. υβριδικό, ηλεκτρικό).
 3.3.
 Ο αιτών την έγκριση είναι εξουσιοδοτημένος να υποβάλει οποιαδήποτε δεδομένα και αποτελέσματα δοκιμών που έχουν διεξαχθεί, τα οποία καθιστούν δυνατή τη διαπίστωση ότι η συμμόρφωση των πρωτότυπων οχημάτων προς τις απαιτήσεις μπορεί να επιτευχθεί με επαρκή βαθμό ακρίβειας.
 3.4.
 Όχημα αντιπροσωπευτικό του προς έγκριση τύπου υποβάλλεται στην τεχνική υπηρεσία που είναι υπεύθυνη για τη διενέργεια των δοκιμών έγκρισης.
 3.4.1.
 Ένα όχημα που δεν περιλαμβάνει όλα τα κατασκευαστικά μέρη που ανήκουν στον τύπο μπορεί να γίνει αποδεκτό για δοκιμές με την προϋπόθεση ότι μπορεί να αποδειχθεί πως η απουσία των κατασκευαστικών αυτών μερών δεν επηρεάζει αρνητικά την επίδοση που περιγράφεται στις απαιτήσεις του παρόντος κανονισμού.
 3.4.2.
 Ο αιτών την έγκριση είναι υπεύθυνος να αποδείξει ότι η εφαρμογή του ανωτέρω σημείου 3.4.1 είναι σύμφωνη με τις απαιτήσεις του παρόντος κανονισμού.
 4. ΕΓΚΡΙΣΗ
 4.1.
 Εάν ο τύπος οχήματος για τον οποίο υποβάλλεται αίτηση χορήγησης έγκρισης βάσει του παρόντος κανονισμού πληροί τις απαιτήσεις του σημείου 5 κατωτέρω, χορηγείται έγκριση για τον συγκεκριμένο τύπο οχήματος.
 4.2.
 Για κάθε τύπο που εγκρίνεται σύμφωνα με το παράρτημα 4 της συμφωνίας χορηγείται αριθμός έγκρισης (E/ECE/TRANS/505/Rev.3).
 4.3.
 Η κοινοποίηση της έγκρισης ή της άρνησης έγκρισης τύπου οχήματος σύμφωνα με τον παρόντα κανονισμό διαβιβάζεται στα συμβαλλόμενα μέρη της συμφωνίας τα οποία εφαρμόζουν τον παρόντα κανονισμό, με έντυπο που συντάσσεται βάσει του υποδείγματος στο παράρτημα 1 του παρόντος κανονισμού.
 4.4.
 Στα συμβαλλόμενα μέρη της συμφωνίας που εφαρμόζουν τον παρόντα κανονισμό κοινοποιείται η έγκριση ή η επέκταση ή η απόρριψη της έγκρισης του τύπου οχήματος σύμφωνα με τον παρόντα κανονισμό, μέσω εντύπου που ακολουθεί το υπόδειγμα του παραρτήματος 1 του παρόντος κανονισμού και μέσω φωτογραφιών και/ή διαγραμμάτων και σχεδίων που έχουν υποβληθεί από τον αιτούντα έγκριση, σε μέγεθος όχι μεγαλύτερο του A4 (210 × 297 mm) ή διπλωμένο ώστε να επιτυγχάνεται το εν λόγω μέγεθος και σε κατάλληλη κλίμακα.
 4.5.
 Σε κάθε όχημα που ανήκει στον εγκεκριμένο βάσει του παρόντος κανονισμού τύπο οχήματος, σε σημείο εμφανές και εύκολα προσπελάσιμο, το οποίο καθορίζεται στο έντυπο της έγκρισης, τοποθετείται διεθνές σήμα έγκρισης


text:
αποτελούμενο από:
 4.5.1.
 κύκλο που περιβάλλει το γράμμα «E», ακολουθούμενο από τον διακριτικό αριθμό της χώρας η οποία χορήγησε την έγκριση· (2)
 4.5.2.
 τον αριθμό του παρόντος κανονισμού, ακολουθούμενο από το γράμμα «R», μια παύλα και τον αριθμό έγκρισης στα δεξιά του κύκλου που προβλέπεται στο σημείο 4.5.1 ανωτέρω·
 4.6.
 Αν το όχημα είναι σύμφωνο με τύπο οχήματος εγκεκριμένο βάσει ενός ή περισσότερων κανονισμών που επισυνάπτονται στη συμφωνία στη χώρα που έχει χορηγήσει έγκριση βάσει του παρόντος κανονισμού, δεν χρειάζεται να επαναλαμβάνεται το σύμβολο που ορίζεται στο σημείο 4.5.1 ανωτέρω· σε μια τέτοια περίπτωση, ο κανονισμός και οι αριθμοί έγκρισης καθώς και τα επιπλέον σύμβολα όλων των κανονισμών δυνάμει των οποίων έχει χορηγηθεί έγκριση στη χώρα η οποία χορήγησε έγκριση δυνάμει του παρόντος κανονισμού, τίθενται σε κάθετες στήλες στα δεξιά του συμβόλου που ορίζεται στο σημείο 4.5.1 ανωτέρω.
 4.7.
 Το σήμα έγκρισης είναι ευανάγνωστο και ανεξίτηλο.
 4.8.
 Στο παράρτημα 2 του παρόντος κανονισμού παρατίθενται παραδείγματα της σχηματικής διάταξης των σημάτων έγκρισης.
 5. ΠΡΟΔΙΑΓΡΑΦΕΣ ΚΑΙ ΔΟΚΙΜΕΣ
 5.1.
 Το όχημα υποβάλλεται σε δοκιμή σύμφωνα με το παράρτημα 4 του παρόντος κανονισμού.
 5.1.1.
 Η δοκιμή πραγματοποιείται στην πλευρά του οδηγού εκτός εάν οι ασύμμετρες πλευρικές δομές, εάν υπάρχουν, είναι τόσο διαφορετικές ώστε μπορούν να επηρεάσουν την επίδοση σε μια πλευρική πρόσκρουση. Στην περίπτωση αυτή μπορεί να χρησιμοποιηθεί οποιαδήποτε από τις εναλλακτικές λύσεις που προτείνονται στο σημείο 5.1.1.1 ή 5.1.1.2 ύστερα από συμφωνία του κατασκευαστή με την αρχή που πραγματοποιεί τη δοκιμή.
 5.1.1.1.
 Ο κατασκευαστής παρέχει στην αρμόδια για την έκδοση της έγκρισης αρχή τα στοιχεία που αφορούν τη συμβατότητα των επιδόσεων σε σύγκριση με εκείνες της πλευράς του οδηγού όταν η δοκιμή πραγματοποιείται στην πλευρά αυτή.
 5.1.1.2.
 Εάν η αρμόδια για τις εγκρίσεις αρχή έχει αμφιβολίες σχετικά με την κατασκευή του οχήματος, αποφασίζει να διενεργηθεί η δοκιμή από τη συμμετρική προς τη θέση του οδηγού πλευρά η οποία θεωρείται δυσμενέστερη.
 5.1.2.
 Η τεχνική υπηρεσία, ύστερα από διαβούλευση με τον κατασκευαστή, μπορεί να απαιτήσει η δοκιμή να πραγματοποιηθεί με το κάθισμα σε άλλη θέση από αυτήν που υποδεικνύεται στο σημείο 5.5.1 του παραρτήματος 4. Η θέση αυτή αναφέρεται στην έκθεση δοκιμής. (3)
 5.1.3.
 Το αποτέλεσμα της δοκιμής αυτής κρίνεται ικανοποιητικό εάν πληρούνται οι όροι των σημείων 5.2 και 5.3 που ακολουθούν.
 5.2.
 Κριτήρια επίδοσης
 Επιπλέον, τα οχήματα που είναι εφοδιασμένα με ηλεκτρικό σύστημα κίνησης πληρούν τις απαιτήσεις του σημείου 5.3.7 Αυτό μπορεί να επιτευχθεί με χωριστή δοκιμή πρόσκρουσης, έπειτα από αίτηση του κατασκευαστή και μετά την επικύρωση από την τεχνική υπηρεσία, υπό την προϋπόθεση ότι τα ηλεκτρικά στοιχεία δεν επηρεάζουν τις επιδόσεις προστασίας των επιβατών του τύπου του οχήματος, όπως ορίζεται στα σημεία 5.2.1 έως 5.3.5 του παρόντος κανονισμού. Στην περίπτωση της προϋπόθεσης αυτής, οι απαιτήσεις του σημείου 5.3.7 ελέγχονται σύμφωνα με τις μεθόδους που προβλέπονται στο παράρτημα 4 του παρόντος κανονισμού, εκτός από τα σημεία 6 και 7 και τα προσαρτήματα 1 και 2. Ωστόσο, το ανδρείκελο για τις πλευρικές κρούσεις τοποθετείται στην εμπρόσθια θέση της πλευράς κρούσης.
 5.2.1.
 Τα κριτήρια επίδοσης, όπως καθορίζονται για τη δοκιμή σύγκρουσης σύμφωνα με το προσάρτημα 1


text:
στο παράρτημα 4 του παρόντος κανονισμού, πληρούν τους εξής όρους:
 5.2.1.1.
 Η τιμή του κριτηρίου επιδόσεων για την κεφαλή (HPC) είναι μικρότερη ή ίση του 1 000· σε περίπτωση που δεν υπάρχει επαφή της κεφαλής με το όχημα, το HPC δεν μετράται ή δεν υπολογίζεται αλλά καταχωρείται σημείωση «Χωρίς επαφή κεφαλής».
 5.2.1.2.
 Οι τιμές των κριτηρίων επίδοσης για τον θώρακα είναι:
 α)
 για το κριτήριο κάμψης θώρακα (RDC) μικρότερη ή ίση με 42 mm·
 β)
 για το κριτήριο ταχύτητας είσδυσης (VC) μικρότερη ή ίση με 1,0 m/sec.
 Για μεταβατική περίοδο δύο ετών μετά την ημερομηνία που αναφέρεται στο σημείο 10.2 του παρόντος κανονισμού, η τιμή V * C δεν αποτελεί κριτήριο επιτυχίας/αποτυχίας για τη δοκιμή έγκρισης, ωστόσο καταγράφεται στην έκθεση δοκιμής και σημειώνεται από τις αρμόδιες για τις εγκρίσεις αρχές. Μετά από αυτή τη μεταβατική περίοδο η τιμή VC ίση προς 1,0 m/s ισχύει ως κριτήριο επιτυχίας/αποτυχίας εκτός εάν τα συμβαλλόμενα μέρη που εφαρμόζουν τον παρόντα κανονισμό λάβουν διαφορετική απόφαση.
 5.2.1.3.
 Η τιμή του κριτηρίου επίδοσης για την πύελο είναι:
 μέγιστη δύναμη στην ηβική σύμφυση (PSPF) μικρότερη ή ίση με 6 kN.
 5.2.1.4.
 Η τιμή του κριτηρίου επίδοσης για την κοιλιακή χώρα είναι:
 μέγιστη δύναμη στην κοιλιακή χώρα (APF) μικρότερη ή ίση με 2,5 kN εσωτερικής δύναμης (ισοδύναμη προς εξωτερική δύναμη μεγέθους 4,5 kN).
 5.3.
 Ειδικές απαιτήσεις
 5.3.1.
 Καμία θύρα δεν ανοίγει κατά τη δοκιμή.
 Η απαίτηση αυτή θεωρείται ότι πληρούται εφόσον:
 α)
 είναι σαφώς ορατό ότι η κλειδαριά της θύρας είναι σε θέση μανδάλωσης· ή
 β)
 εάν η θύρα δεν ανοίγει με στατική δύναμη έλξης τουλάχιστον 400 N στη διεύθυνση Y που εφαρμόζεται σε αυτή, σύμφωνα με το σχήμα κατωτέρω, όσο το δυνατόν πλησιέστερα στο κατώφλι του παραθύρου και στο άκρο της θύρας που βρίσκεται απέναντι από την πλευρά άρθρωσης, αλλά όχι στη χειρολαβή.
 5.3.1.1.
 Στην περίπτωση συστημάτων ασφάλισης θυρών που ενεργοποιούνται αυτόματα, τα οποία εγκαθίστανται προαιρετικά και/ή μπορούν να απενεργοποιούνται από τον οδηγό, η απαίτηση αυτή επαληθεύεται με μια από τις δύο ακόλουθες διαδικασίες δοκιμής, κατ' επιλογή του κατασκευαστή:
 5.3.1.1.1.
 Κατά τη δοκιμή σύμφωνα με το παράρτημα 4 σημείο 5.2.2.1, ο κατασκευαστής τεκμηριώνει επιπλέον με τρόπο ικανοποιητικό για την τεχνική υπηρεσία (π.χ. εσωτερικά δεδομένα του κατασκευαστή) ότι, εάν δεν υπάρχει σύστημα ή εάν το σύστημα δεν απενεργοποιείται, καμία θύρα δεν ανοίγει σε περίπτωση κρούσης.
 5.3.1.1.2.
 Κατά τη δοκιμή σύμφωνα με το παράρτημα 4 σημείο 5.2.2.2, ο κατασκευαστής τεκμηριώνει επιπλέον ότι οι απαιτήσεις για το φορτίο αδράνειας του σημείου 6.1.4 της σειράς τροποποιήσεων 03 του κανονισμού αριθ. 11 ικανοποιούνται για τις μη κλειδωμένες πλευρικές θύρες της πλευράς που δεν έχει υποστεί κρούση.
 5.3.2.
 Μετά την κρούση, οι πλευρικές θύρες της πλευράς που δεν έχει υποστεί κρούση ξεκλειδώνονται.
 5.3.2.1.
 Στην περίπτωση οχημάτων τα οποία είναι εξοπλισμένα με σύστημα ασφάλισης θυρών που ενεργοποιείται αυτόματα, οι θύρες ασφαλίζονται πριν από τη στιγμή της κρούσης και αποδεσμεύονται μετά την κρούση τουλάχιστον στην πλευρά που δεν έχει υποστεί κρούση.
 5.3.2.2.
 Στην περίπτωση συστημάτων ασφάλισης θυρών που ενεργοποιούνται αυτόματα, τα οποία εγκαθίστανται προαιρετικά και/ή μπορούν να απενεργοποιούνται από τον οδηγό, η απαίτηση αυτή επαληθεύεται με


text:
μια από τις δύο ακόλουθες διαδικασίες δοκιμής, κατ' επιλογή του κατασκευαστή:
 5.3.2.2.1.
 Κατά τη δοκιμή σύμφωνα με το παράρτημα 4 σημείο 5.2.2.1, ο κατασκευαστής τεκμηριώνει επιπλέον με τρόπο ικανοποιητικό για την τεχνική υπηρεσία (π.χ. εσωτερικά δεδομένα του κατασκευαστή) ότι, εάν δεν υπάρχει σύστημα ή εάν το σύστημα δεν απενεργοποιείται, καμία θύρα δεν ανοίγει σε περίπτωση κρούσης.
 5.3.2.2.2.
 Κατά τη δοκιμή σύμφωνα με το παράρτημα 4 σημείο 5.2.2.2, ο κατασκευαστής τεκμηριώνει επιπλέον ότι κατά την εφαρμογή του φορτίου αδράνειας του σημείου 6.1.4 της σειράς τροποποιήσεων 03 του κανονισμού αριθ. 11 οι πλευρικές θύρες της πλευράς που δεν έχει υποστεί κρούση παραμένουν ξεκλείδωτες.
 5.3.3.
 Μετά την πρόσκρουση είναι δυνατόν χωρίς τη χρήση εργαλείων:
 5.3.3.1.
 το άνοιγμα τουλάχιστον μίας θύρας ανά σειρά καθισμάτων. Όταν δεν υπάρχει τέτοια θύρα, είναι δυνατή η εκκένωση όλων των επιβατών με την ενεργοποίηση του συστήματος μετατόπισης των καθισμάτων, εφόσον είναι απαραίτητο. Σε περίπτωση που δεν υπάρχει διαθέσιμο σύστημα μετατόπισης για την εκκένωση καθήμενου στο πίσω κάθισμα επιβάτη, τεκιμηριώνεται ότι ένα ανδρείκελο 50ου εκατοστημορίου μπορεί να εκκενωθεί χωρίς τη χρήση διατάξεων που υποστηρίζουν το βάρος του και οποιωνδήποτε άλλων εργαλείων.
 Για οχήματα της κατηγορίας N1, η εκκένωση μπορεί να πραγματοποιηθεί μέσω παραθύρου κινδύνου, εάν το παράθυρο μπορεί να ανοιχθεί εύκολα, αλλά εάν χρειάζονται εργαλεία (π.χ. για να σπάσει το παράθυρο), τα εργαλεία αυτά παρέχονται από τον κατασκευαστή και είναι ορατά και τοποθετημένα πολύ κοντά στο εν λόγω παράθυρο κινδύνου.
 Αυτό αξιολογείται για όλες τις διαμορφώσεις ή για τη δυσμενέστερη διαμόρφωση όσον αφορά τον αριθμό των θυρών σε κάθε πλευρά του οχήματος καθώς και για οχήματα τόσο δεξιάς όσο και αριστερής οδήγησης, κατά περίπτωση.
 5.3.3.2.
 η ελευθέρωση του ανδρεικέλου από το σύστημα προστασίας·
 5.3.3.3.
 η απομάκρυνση του ανδρεικέλου από το όχημα.
 5.3.4.
 Καμία εσωτερική διάταξη ή κατασκευαστικό μέρος δεν επιτρέπεται να έχει αποσπαστεί, έτσι ώστε να αυξάνεται εμφανώς ο κίνδυνος τραυματισμού από αιχμηρές προεξοχές ή κοφτερές ακμές.
 5.3.5.
 Επιτρέπονται ρήγματα που προέρχονται από μόνιμη παραμόρφωση υπό τον όρο ότι δεν αυξάνουν τον κίνδυνο τραυματισμού.
 5.3.6.
 Στην περίπτωση συνεχούς διαρροής υγρών από το σύστημα τροφοδοσίας με καύσιμα μετά τη σύγκρουση, ο ρυθμός της διαρροής δεν υπερβαίνει τα 30 g/min· εάν τα υγρά από το σύστημα τροφοδοσίας με καύσιμα αναμειγνύονται με υγρά από άλλα συστήματα και τα διάφορα υγρά δεν είναι εύκολο να διαχωριστούν και να αναγνωριστούν, κατά τον υπολογισμό της συνεχούς διαρροής, λαμβάνονται υπόψη όλα τα υγρά που συλλέγονται.
 5.3.7.
 Μετά τη δοκιμή που διενεργείται σύμφωνα με τη διαδικασία που ορίζεται στο παράρτημα 4 του παρόντος κανονισμού, το ηλεκτρικό σύστημα κίνησης που λειτουργεί με υψηλή τάση και τα στοιχεία και τα συστήματα υψηλής τάσης που είναι γαλβανικά συνδεδεμένα στον κεντρικό αγωγό υψηλής τάσης του ηλεκτρικού συστήματος κίνησης πληρούν τις ακόλουθες απαιτήσεις:
 5.3.7.1.
 Προστασία από ηλεκτροπληξία
 Μετά την πρόσκρουση, οι κεντρικοί αγωγοί υψηλής τάσης πληρούν τουλάχιστον ένα από τα τέσσερα κριτήρια που ορίζονται στα σημεία 5.3.7.1.1 έως 5.3.7.1.4.2.
 Εάν το όχημα διαθέτει λειτουργία αυτόματης αποσύνδεσης ή διατάξεις που διαιρούν γαλβανικά το κύκλωμα του ηλεκτρικού συστήματος κίνησης κατά τη διάρκεια της οδήγησης, ισχύει τουλάχιστον ένα από τα ακόλουθα κριτήρια για το αποσυνδεδεμένο κύκλωμα


text:
ή για κάθε επιμέρους διαιρεμένο κύκλωμα μετά την ενεργοποίηση της λειτουργίας αποσύνδεσης.
 Ωστόσο, τα κριτήρια που καθορίζονται στο σημείο 5.3.7.1.4 δεν εφαρμόζονται στην περίπτωση κατά την οποία περισσότερα από ένα πιθανά μέρη του κεντρικού αγωγού υψηλής τάσης δεν προστατεύονται υπό τους όρους προστασίας IPXXB.
 Σε περίπτωση που η δοκιμή σύγκρουσης εκτελείται υπό τον όρο ότι ένα ή περισσότερα μέρη του συστήματος υψηλής τάσης δεν ενεργοποιούνται και με εξαίρεση οποιοδήποτε σύστημα ζεύξης για φόρτιση του ΕΣΑΗΕ το οποίο δεν ενεργοποιείται κατά τη διάρκεια της οδήγησης, η προστασία από ηλεκτροπληξία αποδεικνύεται είτε από το σημείο 5.3.7.1.3 είτε από το σημείο 5.3.7.1.4. για τα σχετικά μέρη.
 5.3.7.1.1.
 Απουσία υψηλής τάσης
 Οι τάσεις Ub, U1 και U2 των κεντρικών αγωγών υψηλής τάσης είναι μικρότερες ή ίσες με 30 VAC ή 60 VDC εντός 60 δευτερολέπτων μετά την πρόσκρουση, όταν μετρώνται σύμφωνα με το σημείο 2. του παραρτήματος 9.
 5.3.7.1.2.
 Χαμηλή ηλεκτρική ενέργεια
 Η συνολική ενέργεια (TE) στους κεντρικούς αγωγούς υψηλής τάσης είναι μικρότερη από 0,2 Joule, όταν μετράται σύμφωνα με τη διαδικασία δοκιμής που καθορίζεται στο σημείο 3 του παραρτήματος 9 με τον τύπο (α). Εναλλακτικά, η συνολική ενέργεια (TE) μπορεί να υπολογιστεί με βάση τη μέτρηση της τάσης Ub του κεντρικού αγωγού υψηλής τάσης και τη χωρητικότητα των πυκνωτών X (Cx) που καθορίζονται από τον κατασκευαστή σύμφωνα με τον τύπο (β) του σημείου 3 του παραρτήματος 9.
 Η ενέργεια που αποθηκεύεται στους πυκνωτές Y (TEy1, TEy2) επίσης είναι μικρότερη από 0,2 Joule. Αυτή υπολογίζεται με βάση τη μέτρηση των τάσεων U1 και U2 των κεντρικών αγωγών υψηλής τάσης και των ηλεκτρικών πλαισίων (σασί) και τη χωρητικότητα των πυκνωτών Y που καθορίζονται από τον κατασκευαστή σύμφωνα με τον τύπο (γ) του σημείου 3 του παραρτήματος 9.
 5.3.7.1.3.
 Φυσική προστασία
 Για την προστασία από την άμεση επαφή με υπό τάση μέρη υψηλής τάσης παρέχεται βαθμός προστασίας IPXXB.
 Η εκτίμηση διενεργείται σύμφωνα με το σημείο 4 του παραρτήματος 9.
 Επιπλέον, για την προστασία από ηλεκτροπληξία η οποία θα μπορούσε να προκύψει από έμμεση επαφή, η αντίσταση μεταξύ όλων των εκτεθειμένων αγώγιμων μερών των φραγμάτων/περιβλημάτων ηλεκτρικής προστασίας και του ηλεκτρικού πλαισίου είναι μικρότερη από 0,1 Ω και η αντίσταση μεταξύ οποιωνδήποτε δύο ταυτόχρονα προσβάσιμων εκτεθειμένων αγώγιμων μερών των φραγμάτων/περιβλημάτων προστασίας ηλεκτρικής προστασίας που απέχουν λιγότερο από 2,5 m μεταξύ τους είναι μικρότερη από 0,2 Ω, όταν υπάρχει ροή ρεύματος τουλάχιστον 0,2 Α. Η αντίσταση αυτή μπορεί να υπολογιστεί με τη χρήση των χωριστά μετρούμενων αντιστάσεων των σχετικών μερών της ηλεκτρικής διαδρομής.
 Οι απαιτήσεις αυτές πληρούνται, όταν η γαλβανική σύνδεση έχει εδραιωθεί με συγκόλληση. Σε περίπτωση αμφιβολίας ή όταν η σύνδεση επιτυγχάνεται με μέσα διαφορετικά από τη συγκόλληση, οι μετρήσεις πραγματοποιούνται με μία από τις διαδικασίες δοκιμής που περιγράφονται στο σημείο 4 του παραρτήματος 9.
 5.3.7.1.4.
 Αντίσταση μόνωσης
 Πληρούνται τα κριτήρια που ορίζονται στα σημεία 5.3.7.1.4.1 και 5.3.7.1.4.2.
 Η μέτρηση διενεργείται σύμφωνα με το σημείο 5 του παραρτήματος 9.
 5.3.7.1.4.1.
 Σύστημα ηλεκτρικής κίνησης που αποτελείται από χωριστούς κεντρικούς αγωγούς DC και AC
 Εάν οι κεντρικοί αγωγοί AC υψηλής τάσης και οι κεντρικοί αγωγοί DC υψηλής τάσης είναι γαλβανικά


text:
μονωμένοι ο ένας από τον άλλον, η τιμή της αντίστασης μόνωσης μεταξύ του κεντρικού αγωγού υψηλής τάσης και του ηλεκτρικού πλαισίου (σασί) (Ri, όπως ορίζεται στο σημείο 5 του παραρτήματος 9) είναι τουλάχιστον 100 Ω/V της τάσης λειτουργίας για κεντρικούς αγωγούς DC και τουλάχιστον 500 Ω/V της τάσης λειτουργίας για κεντρικούς αγωγούς AC.
 5.3.7.1.4.2.
 Σύστημα ηλεκτρικής κίνησης που αποτελείται από συνδυασμένους κεντρικούς αγωγούς DC και AC
 Εάν οι κεντρικοί αγωγοί AC υψηλής τάσης και οι κεντρικοί αγωγοί DC υψηλής τάσης είναι συνδεδεμένοι με αγωγό, πληρούν μία από τις ακόλουθες απαιτήσεις:
 α)
 η αντίσταση μόνωσης μεταξύ του κεντρικού αγωγού υψηλής τάσης και του ηλεκτρικού πλαισίου έχει ελάχιστη τιμή 500 Ω/V της τάσης λειτουργίας·
 β)
 η αντίσταση μόνωσης μεταξύ του κεντρικού αγωγού υψηλής τάσης και του ηλεκτρικού πλαισίου έχει ελάχιστη τιμή 100 Ω/V της τάσης λειτουργίας και ο κεντρικός αγωγός AC πληροί τη φυσική προστασία όπως περιγράφεται στο σημείο 5.3.7.1.3·
 γ)
 η αντίσταση μόνωσης μεταξύ του κεντρικού αγωγού υψηλής τάσης και του ηλεκτρικού πλαισίου έχει ελάχιστη τιμή 100 Ω/V της τάσης λειτουργίας και ο κεντρικός αγωγός AC πληροί την απουσία υψηλής τάσης, όπως περιγράφεται στο σημείο 5.3.7.1.1.
 5.3.7.2.
 Διαρροή ηλεκτρολυτών
 5.3.7.2.1.
 Στην περίπτωση REESS υδατικού ηλεκτρολύτη.
 Για χρονικό διάστημα από την πρόσκρουση έως 60 λεπτά μετά την πρόσκρουση, δεν υπάρχει διαρροή ηλεκτρολύτη από το REESS στον θάλαμο επιβατών και όχι άνω του 7 % κατ’ όγκο του ηλεκτρολύτη του REESS με μέγιστη διαρροή 5,0 l από το REESS προς το εξωτερικό του θαλάμου επιβατών. Η διαρροή ηλεκτρολύτη μπορεί να μετρηθεί με τις συνήθεις τεχνικές προσδιορισμού των όγκων υγρού μετά τη συλλογή του. Για περιέκτες που περιέχουν Stoddard, χρωματισμένο ψυκτικό μέσο και ηλεκτρολύτη, τα υγρά αφήνονται να διαχωριστούν ανάλογα με το ειδικό βάρος που μετράται στη συνέχεια.
 5.3.7.2.2.
 Στην περίπτωση REESS ξηρού ηλεκτρολύτη.
 Για περίοδο από την πρόσκρουση έως 60 λεπτά μετά την πρόσκρουση, δεν υπάρχει διαρροή υγρού ηλεκτρολύτη από το REESS στον θάλαμο επιβατών ή στον χώρο αποσκευών και δεν υπάρχει διαρροή υγρών ηλεκτρολυτών προς το εξωτερικό του οχήματος. Η απαίτηση αυτή επαληθεύεται με μακροσκοπική εξέταση χωρίς αποσυναρμολόγηση οποιουδήποτε μέρους του οχήματος.
 5.3.7.3.
 Συγκράτηση REESS
 Το REESS παραμένει προσαρτημένο στο όχημα με τουλάχιστον μία αγκύρωση, στήριγμα κατασκευαστικών στοιχείων ή οποιαδήποτε δομή που μεταφέρει φορτία από το REESS στη δομή του οχήματος, ενώ το REESS που βρίσκεται εκτός του θαλάμου επιβατών δεν εισέρχεται στον θάλαμο επιβατών.
 5.3.7.4.
 Κίνδυνοι πυρκαγιάς REESS
 Για περίοδο από την πρόσκρουση έως 60 λεπτά μετά την πρόσκρουση, δεν υπάρχουν ενδείξεις πυρκαγιάς ή έκρηξης από το REESS.
 5.3.8.
 Το σύστημα καυσίμου και το σύστημα υψηλής τάσης αξιολογούνται για όλες τις διαμορφώσεις ή για τη δυσμενέστερη περίπτωση για οχήματα τόσο δεξιάς όσο και αριστερής οδήγησης, κατά περίπτωση.
 6. ΤΡΟΠΟΠΟΙΗΣΗ ΤΟΥ ΤΥΠΟΥ ΟΧΗΜΑΤΟΣ
 6.1.
 Κάθε τροποποίηση του τύπου οχήματος, όπως ορίζεται στον παρόντα κανονισμό του ΟΗΕ, κοινοποιείται στην αρχή έγκρισης τύπου η οποία χορήγησε την έγκριση τύπου του εν λόγω οχήματος. Η αρχή έγκρισης τύπου δύναται:
 α)
 να αποφασίσει, σε συνεννόηση με τον κατασκευαστή, τη χορήγηση νέας έγκρισης τύπου· ή
 β)
 να εφαρμόσει τη διαδικασία που περιλαμβάνεται στο σημείο 6.1.1 (αναθεώρηση) και,


text:
κατά περίπτωση, τη διαδικασία που περιγράφεται στο σημείο 6.1.2 (Επέκταση).
 6.1.1.
 Αναθεώρηση
 Όταν οι λεπτομέρειες που περιέχονται στα έγγραφα πληροφοριών έχουν τροποποιηθεί και η αρχή έγκρισης τύπου θεωρεί ότι οι τροποποιήσεις που πραγματοποιήθηκαν δεν είναι πιθανό να έχουν σημαντική αρνητική επίπτωση και ότι, σε κάθε περίπτωση, το όχημα εξακολουθεί να πληροί τις απαιτήσεις, η τροποποίηση χαρακτηρίζεται «αναθεώρηση».
 Σε αυτήν την περίπτωση, η αρχή έγκρισης τύπου εκδίδει, εφόσον απαιτείται, τις αναθεωρημένες σελίδες των εγγράφων πληροφοριών, σημειώνοντας σαφώς, σε κάθε αναθεωρημένη σελίδα, τη φύση της τροποποίησης και την ημερομηνία επανέκδοσης. Η ενιαία και προσαρμοσμένη στα πρόσφατα δεδομένα έκδοση των εγγράφων πληροφοριών, συνοδευόμενη από λεπτομερή περιγραφή των τροποποιήσεων, θεωρείται ότι πληροί αυτήν την απαίτηση.
 6.1.2.
 Επέκταση
 Η τροποποίηση χαρακτηρίζεται ως «επέκταση» εάν, πέρα από την τροποποίηση των στοιχείων που καταγράφονται στον φάκελο πληροφοριών,
 α)
 απαιτούνται περαιτέρω επιθεωρήσεις ή δοκιμές· ή
 β)
 οποιαδήποτε πληροφορία του εγγράφου κοινοποίησης (εξαιρουμένων των παραρτημάτων του) έχει αλλάξει· ή
 γ)
 ζητείται έγκριση για μεταγενέστερη σειρά τροποποιήσεων μετά την έναρξη ισχύος της.
 6.2.
 Η επιβεβαίωση, επέκταση ή απόρριψη έγκρισης κοινοποιείται στα συμβαλλόμενα μέρη της συμφωνίας, που εφαρμόζουν τον παρόντα κανονισμό του ΟΗΕ, σύμφωνα με τη διαδικασία που ορίζεται στο σημείο 4.3 ανωτέρω. Επιπλέον, το ευρετήριο των εγγράφων πληροφοριών και των εκθέσεων δοκιμών, το οποίο επισυνάπτεται στο έγγραφο κοινοποίησης του παραρτήματος 1, τροποποιείται αναλόγως για να φαίνεται η ημερομηνία της τελευταίας αναθεώρησης ή επέκτασης.
 7. ΣΥΜΜΟΡΦΩΣΗ ΤΗΣ ΠΑΡΑΓΩΓΗΣ
 Η διαδικασία συμμόρφωσης της παραγωγής είναι σύμφωνη με τις απαιτήσεις που ορίζονται στο παράρτημα 1 της συμφωνίας (E/ECE/TRANS/505/Rev.3).
 7.1.
 Τα οχήματα που εγκρίνονται βάσει του παρόντος κανονισμού κατασκευάζονται έτσι ώστε να συμμορφώνονται με τον εγκεκριμένο τύπο σύμφωνα με τις απαιτήσεις των σχετικών μερών του παρόντος κανονισμού.
 7.2.
 Για να επιβεβαιωθεί η τήρηση των απαιτήσεων του σημείου 7.1, διεξάγονται κατάλληλοι έλεγχοι της παραγωγής.
 7.3.
 Η αρχή έγκρισης τύπου η οποία έχει χορηγήσει την έγκριση τύπου μπορεί ανά πάσα στιγμή να επαληθεύει τις μεθόδους ελέγχου της συμμόρφωσης που εφαρμόζονται σε κάθε εγκατάσταση παραγωγής. Οι εν λόγω επαληθεύσεις διενεργούνται κατά κανόνα ανά διετία.
 8. ΚΥΡΩΣΕΙΣ ΣΕ ΠΕΡΙΠΤΩΣΗ ΜΗ ΣΥΜΜΟΡΦΩΣΗΣ ΤΗΣ ΠΑΡΑΓΩΓΗΣ
 8.1.
 Η έγκριση που χορηγείται για έναν τύπο οχήματος δυνάμει του παρόντος κανονισμού μπορεί να ανακληθεί εφόσον δεν ικανοποιείται η απαίτηση του σημείου 7.1.
 8.2.
 Εάν κάποιο από τα συμβαλλόμενα μέρη της συμφωνίας που εφαρμόζει τον παρόντα κανονισμό, ανακαλέσει μια έγκριση που είχε προηγουμένως χορηγήσει, γνωστοποιεί πάραυτα την εν λόγω ενέργεια στα υπόλοιπα συμβαλλόμενα μέρη της συμφωνίας που εφαρμόζουν τον παρόντα κανονισμό, με τη διαβίβαση αντιγράφου του εντύπου έγκρισης στο τέλος του οποίου αναγράφεται με μεγάλα γράμματα η μνεία «ΑΝΑΚΛΗΣΗ ΕΓΚΡΙΣΗΣ» με υπογραφή και ημερομηνία.
 9. ΟΡΙΣΤΙΚΗ ΠΑΥΣΗ ΤΗΣ ΠΑΡΑΓΩΓΗΣ
 Εάν ο κάτοχος της έγκρισης παύσει εντελώς την παραγωγή του τύπου του οχήματος που έχει εγκριθεί σύμφωνα με τον παρόντα κανονισμό, ενημερώνει σχετικά την αρμόδια για την έγκριση τύπου αρχή που χορήγησε την έγκριση. Αφού λάβει τη σχετική κοινοποίηση η αρχή έγκρισης τύπου ενημερώνει τα άλλα συμβαλλόμενα μέρη της συμφωνίας που εφαρμόζουν τον παρόντα κανονισμό, μέσω ενός αντιγράφου του εντύπου έγκρισης στο τέλος του οποίου αναγράφεται με μεγάλα γράμματα η μνεία «ΠΑΥΣΗ ΠΑΡΑΓΩΓΗΣ» με υπογραφή


text:
και ημερομηνία.
 10. ΟΝΟΜΑΣΙΕΣ ΚΑΙ ΔΙΕΥΘΥΝΣΕΙΣ ΤΩΝ ΤΕΧΝΙΚΩΝ ΥΠΗΡΕΣΙΩΝ ΠΟΥ ΕΙΝΑΙ ΑΡΜΟΔΙΕΣ ΓΙΑ ΤΗ ΔΙΕΞΑΓΩΓΗ ΔΟΚΙΜΩΝ ΕΓΚΡΙΣΗΣ, ΚΑΘΩΣ ΚΑΙ ΤΩΝ ΑΡΧΩΝ ΕΓΚΡΙΣΗΣ ΤΥΠΟΥ
 Τα συμβαλλόμενα μέρη στη συμφωνία που εφαρμόζουν τον παρόντα κανονισμό κοινοποιούν στη γραμματεία των Ηνωμένων Εθνών τις ονομασίες και τις διευθύνσεις των τεχνικών υπηρεσιών που είναι αρμόδιες για τη διενέργεια των δοκιμών έγκρισης τύπου, καθώς και της αρχής έγκρισης τύπου, και στις οποίες πρέπει να αποστέλλονται τα δελτία χορήγησης, παράτασης, απόρριψης ή ανάκλησης έγκρισης τύπου που εκδίδονται σε άλλες χώρες.
 11. ΜΕΤΑΒΑΤΙΚΕΣ ΔΙΑΤΑΞΕΙΣ
 11.1.
 Από την επίσημη ημερομηνία έναρξης ισχύος της σειράς τροποποιήσεων 05, κανένα συμβαλλόμενο μέρος που εφαρμόζει τον παρόντα κανονισμό δεν αρνείται τη χορήγηση έγκρισης ή δεν αρνείται την αποδοχή εγκρίσεων τύπου σύμφωνα με τον παρόντα κανονισμό, όπως τροποποιήθηκε με τη σειρά τροποποιήσεων 05.
 11.2.
 Από την 1η Σεπτεμβρίου 2023, τα συμβαλλόμενα μέρη που εφαρμόζουν τον παρόντα κανονισμό δεν υποχρεούνται να αποδέχονται εγκρίσεις τύπου οχημάτων με ηλεκτρικό σύστημα κίνησης που λειτουργεί με υψηλή τάση σύμφωνα με τις προηγούμενες σειρές τροποποιήσεων που εκδόθηκαν για πρώτη φορά μετά την 1η Σεπτεμβρίου 2023.
 11.3.
 Τα συμβαλλόμενα μέρη που εφαρμόζουν τον παρόντα κανονισμό εξακολουθούν να αποδέχονται εγκρίσεις τύπου οχημάτων χωρίς ηλεκτρικό σύστημα κίνησης που λειτουργεί με υψηλή τάση σύμφωνα με τη σειρά τροποποιήσεων 04 του παρόντος κανονισμού ή εγκρίσεις τύπου που έχουν εκδοθεί σύμφωνα με την προηγούμενη σειρά τροποποιήσεων του παρόντος κανονισμού, για τα οχήματα που δεν επηρεάζονται από τις αλλαγές που εισήχθησαν με τη σειρά τροποποιήσεων 04.
 11.4.
 Τα συμβαλλόμενα μέρη που εφαρμόζουν τον παρόντα κανονισμό δεν αρνούνται τη χορήγηση εγκρίσεων τύπου σύμφωνα με οποιαδήποτε προηγούμενη σειρά τροποποιήσεων του παρόντος κανονισμού ή επεκτάσεών τους.
 11.5.
 Κατά παρέκκλιση των ανωτέρω μεταβατικών διατάξεων, τα συμβαλλόμενα μέρη για τα οποία η εφαρμογή του παρόντος κανονισμού αρχίζει να ισχύει μετά την ημερομηνία έναρξης ισχύος της πλέον πρόσφατης σειράς τροποποιήσεων δεν είναι υποχρεωμένα να δέχονται εγκρίσεις τύπου που χορηγήθηκαν σύμφωνα με κάποια από τις προηγούμενες σειρές τροποποιήσεων του παρόντος κανονισμού.
 (1) Όπως ορίζεται στο ενοποιημένο ψήφισμα για την κατασκευή οχημάτων (R.E.3.), έγγραφο ECE/TRANS/WP.29/78/Rev.6, παράγραφος 2 - https://unece.org/transport/standards/transport/vehicle-regulations-wp29/resolutions
 (2) Οι χαρακτηριστικοί αριθμοί των συμβαλλόμενων μερών στη συμφωνία του 1958 παρατίθενται στο παράρτημα 3 του ενοποιημένου ψηφίσματος για την κατασκευή οχημάτων (R.E.3), έγγραφο ECE/TRANS/WP.29/78/Rev. 6, παράρτημα 3
 (3) Μέχρι τις 30 Σεπτεμβρίου 2000, για τις απαιτήσεις δοκιμών περιορίζεται το φάσμα των κανονικών κατά μήκος προσαρμογών, έτσι ώστε το σημείο Η να κείται εντός του διαστήματος ανοίγματος της θύρας.
 ΠΑΡΑΡΤΗΜΑ 1
 Κοινοποίηση
 [Μέγιστο μέγεθος: A4 (210 × 297 mm)]
 (1)
 εκδίδεται από:
 Όνομα υπηρεσίας
 ...
 ...
 ...
 Σχετικά με (2):
 Χορήγηση έγκρισης
 Επέκταση έγκρισης
 Απόρριψη έγκρισης
 Ανάκληση έγκρισης
 Οριστική παύση της παραγωγής
 ενός τύπου οχήματος όσον αφορά την προστασία των επιβατών σε περίπτωση πλευρικής σύγκρουσης σύμφωνα με τον κανονισμό αριθ. 95
 Αριθ. έγκρισης ...
 Αριθ. επέκτασης ...
 1.
 Εμπορική ονομασία ή σήμα του μηχανοκίνητου οχήματος:...
 2.
 Τύπος οχήματος: ...
 3.
 Επωνυμία και διεύθυνση κατασκευαστή: ...
 4.
 Επωνυμία και διεύθυνση του αντιπροσώπου του κατασκευαστή, κατά περίπτωση...
 5.
 Ημερομηνία υποβολής του οχήματος για έγκριση: ...
 6.
 Ανδρείκελο που χρησιμοποιήθηκε για την πλευρική πρόσκρουση ES-1/ES-2:2...
 7.
 Θέση της πηγής


text:
ηλεκτρικής ενέργειας: ...
 8.
 Τεχνική υπηρεσία αρμόδια για τη διεξαγωγή των δοκιμών έγκρισης: ...
 9.
 Ημερομηνία της έκθεσης δοκιμής: ...
 10.
 Αριθμός της έκθεσης δοκιμής: ...
 11.
 Η έγκριση χορηγήθηκε/απορρίφθηκε/παρατάθηκε/ανακλήθηκε:2. ...
 12.
 Θέση του σήματος έγκρισης στο όχημα:...
 13.
 Τόπος...
 14.
 Ημερομηνία...
 15.
 Υπογραφή: ...
 16.
 Στην παρούσα κοινοποίηση επισυνάπτεται ο κατάλογος των εγγράφων τα οποία κατατέθηκαν στην αρχή έγκρισης τύπου και διατίθενται κατόπιν αίτησης.
 (1) Χαρακτηριστικός αριθμός της χώρας η οποία χορήγησε/επέκτεινε/απέρριψε/ανακάλεσε την έγκριση (βλέπε διατάξεις έγκρισης στον κανονισμό).
 (2) Διαγράψτε όσα δεν ισχύουν.
 ΠΑΡΑΡΤΗΜΑ 2
 Διάταξη του σήματος έγκρισης
 ΥΠΟΔΕΙΓΜΑ Α
 (Βλέπε σημείο 4.5. του παρόντος κανονισμού)
 a = 8 mm τουλάχιστον
 Το ανωτέρω σήμα έγκρισης τοποθετημένο σε όχημα δηλώνει ότι ο συγκεκριμένος τύπος οχήματος, όσον αφορά την προστασία των επιβατών σε περίπτωση πλευρικής σύγκρουσης, έχει εγκριθεί στις Κάτω Χώρες (E 4) σύμφωνα με τον κανονισμό αριθ. 95 του ΟΗΕ με τον αριθμό έγκρισης 041424. Ο αριθμός έγκρισης δηλώνει ότι η έγκριση χορηγήθηκε σύμφωνα με τις απαιτήσεις του κανονισμού αριθ. 95 του ΟΗΕ, όπως τροποποιήθηκε με τη σειρά τροποποιήσεων 04.
 ΥΠΟΔΕΙΓΜΑ Β
 (Βλέπε σημείο 4.6. του παρόντος κανονισμού)
 a = 8 mm τουλάχιστον
 Το παραπάνω σήμα έγκρισης που επικολλάται σε ένα όχημα υποδηλώνει ότι ο τύπος του συγκεκριμένου οχήματος έχει εγκριθεί στις Κάτω Χώρες (E 4) σύμφωνα με τους κανονισμούς αριθ. 95 και 24 του ΟΗΕ. (1) Τα πρώτα δύο ψηφία των αριθμών έγκρισης δηλώνουν ότι οι αντίστοιχες εγκρίσεις χορηγήθηκαν κατά τις εν λόγω ημερομηνίες. Ο κανονισμός αριθ. 95 του ΟΗΕ ενσωμάτωσε τη σειρά τροποποιήσεων 04 και ο κανονισμός αριθ. 24 του ΟΗΕ ενσωμάτωσαν τη σειρά τροποποιήσεων 03.
 (1) Ο δεύτερος αριθμός δίδεται μόνο ως παράδειγμα.
 ΠΑΡΑΡΤΗΜΑ 3
 Διαδικασία για τον προσδιορισμό του σημείου «Η» και της πραγματικής γωνίας του κορμού για τις θέσεις καθήμενων στα μηχανοκίνητα οχήματα (1)
 Προσάρτημα 1
 –
 Περιγραφή της τρισδιάστατης μηχανής προσδιορισμού του σημείου «H» (Μηχανή 3-D H) (1)
 Προσάρτημα 2
 –
 Τρισδιάστατο σύστημα αναφοράς (1)
 Προσάρτημα 3
 –
 Δεδομένα αναφοράς για τις θέσεις καθημένων (1)
 (1) Η διαδικασία περιγράφεται στο παράρτημα 1 του ενοποιημένου ψηφίσματος για την κατασκευή οχημάτων (RE.3) (έγγραφο ECE/TRANS/WP.29/78/Rev.6).
 ΠΑΡΑΡΤΗΜΑ 4
 Διαδικασία δοκιμής σύγκρουσης
 1. Εγκαταστάσεις
 1.1.
 Τόπος δοκιμής
 Ο χώρος των δοκιμών είναι επαρκούς έκτασης, έτσι ώστε να χωρά το σύστημα πρόωσης του κινητού παραμορφώσιμου φράγματος και είναι δυνατή η μετατόπιση του οχήματος μετά την πρόσκρουση και η εγκατάσταση του εξοπλισμού δοκιμών. Το τμήμα της επιφάνειας δοκιμών επί του οποίου συντελείται η πρόσκρουση επί του οχήματος και η μετατόπιση είναι οριζόντιο, επίπεδο και καθαρό και να ανταποκρίνεται σε κανονικές συνθήκες ξηρής καθαρής επιφάνειας οδοστρώματος.
 2. Συνθήκες δοκιμής
 2.1.
 Το υπό δοκιμή όχημα βρίσκεται εν στάσει.
 2.2.
 Τα χαρακτηριστικά του κινητού παραμορφώσιμου φράγματος καθορίζονται στο παράρτημα 5 του παρόντος κανονισμού. Οι απαιτήσεις για την εξέταση καθορίζονται στα προσαρτήματα του παραρτήματος 5. Το κινητό παραμορφώσιμο φράγμα διαθέτει κατάλληλη διάταξη ώστε να αποφεύγεται δεύτερη πρόσκρουση στο ήδη πληγέν όχημα.
 2.3.
 Η τροχιά που διαγράφει το διάμηκες διάμεσο κατακόρυφο επίπεδο του κινητού παραμορφώσιμου φράγματος είναι κάθετη στο διάμηκες διάμεσο κατακόρυφο επίπεδο του πληττόμενου οχήματος.
 2.4.
 Το διάμηκες διάμεσο κατακόρυφο επίπεδο του κινητού